Txekia - Wikipedia, entziklopedia askea.\n269 hizkuntza hedatua bildua\n(«Txekiar Errepublika» orritik birbideratua)\nEreserkia: Kde domov muj\nGoiburua: Pravda vítězí\n("Egia gailentzen da")\nTxekiar Errepublikako bandera\nTxekiako Errepublikako armarria\n78.866 km² (116.)\nElba (115 m)\nEslovakia, Polonia, Alemania eta Austria\nTxekiako Errepublikako lehen ministroa\nTxekiako Errepublikako Parlamentua\nSupreme Court of the Czech Republic (en) eta Supreme Administrative Court of the Czech Republic (en)\n10.701.777 (2021) (81.)\n135,7 bizt/km² (87.)\nTxekiar, e/e, Moraviar eta eslovakiar\ntxekiera, Carpathian Romani (en) , Czech Sign Language (en) , poloniera eta aleman\nerlijiorik ez eta Erromatar Eliza Katolikoa\n215.725.534.372,37 US$ (2017)\n20.379 US$ (2017)\n402.796.088.543 nazioarteko dolar (2017)\n38.019,581 nazioarteko dolar (2017)\n147.976.372.277 US$ (2017)\n3,2 % (2019)\nSorrera data: 1993ko urtarrilaren 1a\nUdako ordutegi: Europa Erdialdeko Udako Ordua\nTxekia (txekieraz: Česko, ˈt͡ʃɛsko ahoskatua) ofizialki Txekiako Errepublika (txekieraz: Česká republika, ˈt͡ʃɛskaː ˈrɛpuˌblɪka ahoskatua) Erdialdeko Europako estatu itsasgabea da, Bohemia, Moravia eta Txekiar Silesia eskualde historikoek osatua. Ipar-mendebalde eta mendebaldean Alemaniarekin du muga, ipar-ekialdean Poloniarekin, hego-ekialdean Eslovakiarekin, eta hegoaldean Austriarekin. 78.866 kilometro koadroko eremua du, eta 10,5 milioi biztanle. Europar Batasuneko kidea da. Hiriburua eta hiri nagusia Praga da.\nLehen Mundu Gerra bukatutakoan Txekoslovakia izeneko herrialdea osatu zen estatu burujabe gisa. 1939an galdu zuen independentzia, Alemania Naziak inbaditu zutenean. Bigarren Mundu Gerraren ondoren, Sobietar Batasunaren eragin eremuaren barruan geratu zen. 1968an, Txekoslovakian egiten ari ziren erreformek herrialde sozialisten batasuna arriskuan jar zezaketelakoan, Sobietar armada herrialdean sartu zen. 1991n, Sobietar Batasuna desegin zenean, Txekoslovakia sobietar eraginpetik askatu eta Mendebaldeko Europaren eraginpera lerratu zen. 1993ko urtarrilaren 1ean, bakean banandu ziren Txekoslovakia osatzen zuten bi herri nagusiak: Txekia eta Eslovakia.\n1.5 Ingurumen arazoak\n2.2 Bohemiako Erresuma\n2.3 Munduko gerrak\n2.4 Txekoslovakia komunista\n2.5 Belusezko Iraultza\n2.6 Txekia burujabea\nTxekiako Errepublika Erdialdeko Europako estatu itsasgabea da, ipar latitudeko 48° eta 51° artean, eta ekialdeko longitudeko 12° eta 19° artean hedatua. 49.035 kilometro koadroko eremua hartzen du.\nIpar-mendebalde eta mendebaldean Alemaniarekin du muga, ipar-ekialdean Poloniarekin, hego-ekialdean Eslovakiarekin, eta hegoaldean Austriarekin. Moldauhafen izeneko lurraldea, Hanburgoko portuko 30.000 metro koadroko eremua, Txekiaren aldi baterako barrendegia da, Versaillesko Itunak Txekoslovakiari emandakoa itsasora irteera izan zezan. Lurralde hau Alemaniari itzuliko zaio 2028an.\nTxekiako Errepublikako geografia askotarikoa da. Bohemia, herrialdearen mendebaldean dagoena, arro zabala da, Elba (txekieraz: Labe) eta Moldava (txekieraz: Vltava) ibaiek zeharkatua, eta mendi ez oso garaiek (Sudeteak) inguratua. Bertan kokatua dago herrialdeko tontor handiena, Sněžka mendia (1.602 metro). Moravia, ekialdean dagoena, menditsuagoa da. Eskualdeari izena ematen dion Morava ibaia da garrantzitsuena, eta bertan dago Oder ibaiaren (txekieraz: Odra) sorlekua.\nKrálický Sněžník, Ekialdeko Sudeteak, Moravia\nHego Bohemiako ikuspegia Kleť menditik\nBohemiako paradisua (txekieraz: Český ráj) paisaia babestua\nPálava Biosfera Erreserba, Moravia\nČeladenka erreka, Silesia-Moraviako Beskideetan\nIbaiak hiru itsaso desberdinetara isurtzen dira: Elba eta Moldava Ipar itsasora, Oder Baltikora eta Morava Itsaso Beltzara.\nKlima kontinental epela du; urteko batez besteko tenperatura 7,9 °C da (0,5 °C otsailean, 18,6 °C ekainean). Temperaturak altitudearekin aldatzen dira. Horrela, Sněžka mendian (1.602 metro) urteko batez besteko tenperatura 0,4 °C besterik ez da, eta hego-ekialdeko Moraviako ordokietan, berriz, 10 °C. Batez besteko tenperaturarik gorenak Pragan neurtu ohi dira, hiriko bero-uhartea dela-eta. Iparraldeko Jizera mendigunea (Sudeteak) da eskualderik euritsuena (1200 mm baino gehiago urtean); prezipitaziorik txikienak hego-ekialdeko Moravian eta Bohemiako ipar-mendebaldean jasotzen dira.\nEnergia sortzeko indarretxeek sufre bioxido asko kanporatzen dute, eta euri azidoa eragiten dute. Airearen kutsadurak baso eremu handiak hondatu ditu. Lurraldeko zuhaitzen % 75 inguruk defoliazio arazoak ditu. Ura ere oso kutsatua dago leku askotan, batez ere nekazaritza inguruneetan. Industriak, meatzaritzak eta nekazaritzak sortzen dituzten hondakinek arriskuan jartzen dute lurrazalako eta lur azpiko uraren garbitasuna.\nSakontzeko, irakurri: «Txekiako Errepublikako historia»\nBohemiako Erresuma Karlos IV.aren agintaldian\nEskualde honetako lehenengo giza-aztarnak K.a. 28.000. urte ingurukoak dira. K.a. III. mendetik aurrera, boio izeneko herri zelta iritsi zen. Geroago marcomanni eta quadi tribu germaniarrak finkatu ziren bertan. Migrazioen Garaian, Erdialdeko Europatik hegoaldera eta mendebaldera jo zuten germaniar askok. IV. mendean, eslaviarrak iritsi eta Bohemia erdialdean finkatu ziren.\nBohemiako Erresuma[aldatu | aldatu iturburu kodea]\nIX. mendearen amaieran Premysl dinastiak Bohemiako lehenengo erreinua sortu zuen, eta XI. mendean Moraviako lurraldeak hartu zituen. Erdialdeko Europako Erdi Aroko erresuma garrantzitsu samarra izan zen, eta Germaniako Erromatar Inperio Santuan egon zen beti. 1310. urtean Luxenburgo dinastiak hartu zuen aginpidea. 1355ean, Bohemiako errege zen Karlos I.a Bohemiakoa Inperio Santuaren enperadore izendatu zuten, eta Pragan ezarri zuen Inperioaren hiriburua. Garai hartan kulturak gorakada handia izan zuen.\nXV. mendean Jan Husek erreforma bultzatu zuen erlijioan. Haren jarraitzaileak, hustarrak, gogor borrokatu ziren katolikoen aurka, baina 1526. urtean Bohemia Habsburgotarren esku geratu zen. Hala ere, hustarrek borrokak jarraitu zituzten, eta 1627an, Hogeita Hamar Urteko Gerraren ondoren, lurraldea Fernando II.a enperadorearen mendean geratu zen.\nXVIII. mende amaieran txekiar nazio sentimentua berpizten hasi zen. 1780ko hamarkadan lehenbiziko txekiar egunkariak karrikaratu ziren eta 1792an Pragako Unibertsitatean txekierazko hizkuntza eta literatura katedra sortu zuten. Napoleondar Gerretan, Germaniako Erromatar Inperio Santua desegindakoan, Austriar Inperioaren zati bilakatu zen Bohemia, eta Austria-Hungariako Inperioarena 1867an.\nMunduko gerrak[aldatu | aldatu iturburu kodea]\nTomáš Masaryk, Txekoslovakiako lehen presidentea\nLehen Mundu Gerraren amaieran, Austria-Hungariako Inperioa bukatuta, Txekoslovakiako Errepublika independentea eratu zen 1918an. Bohemia, Moravia, Silesia, Eslovakia eta Rutenia Transkarpatikoa zeuden bilduta. Estatu berriak Polonia eta Hungariako zatiak, eta Sudeteetan hiru milioi alemaniarren bizilekua hartzen zituen barruan, gerra irabazi zutenek hala erabakita. Txekiar eta eslovakiar buruzagiek konstituzioa prestatzeko agindu zioten Nazio Biltzar bati. Biltzarrak sistema parlamentario zorrotza hautatu zuen –presidentea, bere ministro kabinetea, eta legegintzarako bi ganbera– eta emakumeari botoa emateko zein hartzeko eskubidea ezagutu zitzaion, aurreneko aldiz. Biltzarrak Tomáš Masaryk izendatu zuen errepublikako lehendakari. Baina estatu berriak alemaniar, hungariar, poloniar eta ruteniar gutxiengoak zituen. Hainbat eskubide eman bazitzaizkien ere, lurralde-autonomia izan gabe, nahigabea eta Txekoslovakiatik alde egiteko gogoa hedatu ziren zenbaiten artean.\n1929tik aurrera, mundu osoa erasan zuen Depresio Handiak eragin handiagoa izan zuen Sudeteetan, eskualde industrializatuena zelako, eta alemaniar nazionalismoa piztu zuen. Adolf Hitlerrek agintea lortu zuenean, 1933an, nazionalismoa areagotu egin zen. Sudeteetako alemaniarrek Txekoslovakiatik bereiztea eskatu zuten. 1938an, Ingalaterrak, Frantziak, Italiak eta Alemaniak Txekoslovakiaren egonkortasuna lortzeko Sudeteak Alemaniaren eskuetan uztea erabaki zuten, 1938ko Municheko Itunaren bidez. Masarykek kargua utzi zuen, eta haren ordez, Edvard Beneš izendatu zuten. Ia aurreikus zitekeen bezala, hurrengo urtean Alemaniako gudarosteak Txekoslovakia osoa hartu zuen. 1939ko martxoan, Eslovakia independizatu zen, Hitlerrekin aliatuta. Okupazioa 1945eko maiatzaren 9an amaitu zen. Bigarren Mundu Gerraren ondoren, Sobietar Batasuneko gudarosteak okupatua, Txekoslovakiak 1919ko mugak berreskuratu zituen atzera. Hurrengo urteetan, 2,7 milioi alemaniarrak Alemaniara eta Austriara kanporatu zituzten.\nTxekoslovakia komunista[aldatu | aldatu iturburu kodea]\n1946ko hauteskundeetan, Txekoslovakiako Alderdi Komunistak botoen % 38 eskuratu zituen, eta 1948an, botoen % 51. Azkeneko urte horretan, ekainean, gobernu komunistak hala aginduta, herrialdeak Herri Errepublika izena eta sobietarrena bezalatsuko eredu ekonomikoa hartu zituen. Halaber, Txekoslovakia Sobietar Batasunaren mendeko itun sistemako kide bihurtu zen, alegia, COMECONeko eta Varsoviako Ituneko kide. 1960an, Txekoslovakiako Herri Errepublikak Sozialista deitura hartu zuen. Hamarkada hura aldaketa politiko baten hasiera izan zen. Aurreko hamarkadan Alderdi Komunistatik kanporatutako buruzagi eslovakiarrak atzera onartu zituzten, eta eslovakiarrak sutsuago aritu ziren beren autonomiaren alde borrokan, konstituzio sozialista berriak murriztu egin baitzuen.\n1967an, ikasleen manifestazioek alderdi komunistako burua, Antonín Novotný, bere karguaren dimisioa ematera behartu zuten. 1968ko hasieran, Alexander Dubček hautatu zuten Alderdi Komunistako idazkari, eta Ludwik Svoboda lehendakari. Bi buruzagi berriek ekonomiaren deszentralizazio programa bat abiarazi eta nazioaren burujabetasuna berretsi zuten, herriaren gehiengoaren babesaz. Sobietar Batasunak eta Varsoviako hitzarmeneko gainerako kideek erreforma haiek herrialde sozialisten batasuna arriskuan jartzen zutela iritzi zioten, eta abuztuan sobietar gudarostea herrialdean sartu zen. Pragako Udaberria deitzen zaioneko buruzagiak alderdi komunistatik kanporatu zituzten, eta herrialdeko politika Sobietar Batasunaren esanetara jarri zen ostera.\nBelusezko Iraultza[aldatu | aldatu iturburu kodea]\nBelusezko Iraultza Pragan, 1989ko azaroan.\nMikhail Gorbatxovek Sobietar Batasunean bultzatu zuen erreformak aldaketa handiak eragin zituen Txekoslovakian. 1989an, errepresioa gorabehera, gobernuaren kontrako protestak handitu egin ziren, eta erregimena kinka larrian geratu zen. Gobernuak oposizioko taldeak ordezkatzen zituen Foro Hiritarrarekin negoziatzen hasi behar izan zuen. Urtearen bukaeran, behin-behineko gobernu bat eratu zen, gehiengo ez komunistarekin. Horrela, 1946. urteaz geroztik agintean zegoen erregimen komunistari amaiera eman zitzaion. Abenduan, Foro Hiritarrak alderdi komunista salatu zuen alderdikideak postu nagusietan jartzeaz. Pragan berrehun mila pertsona inguru elkartu ziren, kabinetean oposizioko kide gehiago egon behar zuela eskatzeko. Gustáv Husák lehendakariak dimisioa aurkeztu zuen, eta Václav Havel idazleak hartu zuen haren lekua. Havelek preso politikoentzat amnistia dekretatu zuen, eta hauteskundeak deitu zituen 1990eko ekainerako.\n1989tik aurrera, sobietar eta txekoslovakiar gobernuek Armada Gorriko 70 mila soldadu handik ateratzeko egin beharreko urratsak hitzartu zituzten. Lehendakariak kontinentea erdibanatzen zuten bi bloke militarren desagerpena aldarrikatu zuen lehenago, baina Varsoviako Ituna indargabetu zenez gero, eta Jugoslaviakoak bezalako gerra nazionalistak pizteko arriskuaren aurrean, 1991n NATOrekin nolabait elkartzeko eskaria egin zuen, Hungaria eta Poloniarekin batera.\n1990eko ekaineko hauteskundeetan Havel atera zen garaile, eta Txekia eta Eslovakiako Errepublika aldarrikatu zen. Hauteskundeen ondoren, Foro Hiritarra bitan banandu zen: Alderdi Hiritar Demokratikoa, eskuinekoa, eta Mugimendu Hiritarra. Eslovakian, Eslovakia Demokratikoaren aldeko Higikundeak herrialdea hartzen ari zen eskuin joerari aurre egitea deitu zuen. Gobernu berriaren erreformek ez zituzten berehala emaitza onak eman. 1991ko martxoan, 185.000 pertsona lanik gabe zegoen, eta urteak aurrera egin ahala askoz gehiago izango zirela kalkulatzen zen.\nTxekia burujabea[aldatu | aldatu iturburu kodea]\n1992ko hauteskundeetan, Txekiako Alderdi Hiritar Demokratikoa eta Eslovakia Demokratiko baten aldeko Higikundea atera ziren garaile, zein bere errepublikan. Federazio berriaren estatutuari buruzko negoziazioek ez zutenez aurrera egiten, txekiar eta eslovakiar buruzagiek elkarrengandik banatzea erabaki zuten, alegia, Txekoslovakia mapatik desagerraraztea eta haren ordez bi errepublika burujabe sortzea: Txekiako Errepublika eta Eslovakiako Errepublika. Txekoslovakiako lehendakari federalak, Václav Havelek, bere karguaren dimisioa eman zuen 1992ko uztailean, Eslovakiako Biltzar Nazionalak errepublika honen burujabetasuna aldarrikatu ondoren. Eslovakiaren nahi nazionalak areagotuta, 1993ko urtarrilaren 1ean Txekiar Errepublika eta Eslovakia jaio ziren.\nVáclav Havel, Txekiar Errepublikako lehen presidentea.\n1993an, Vaclav Havel bera izan zen Txekiar Errepublikako lehen lehendakaria, eta Václav Klaus lehen ministroa. 1994an, Txekiako Errepublika Bakerako Elkartean sartu zen, bloke sozialistako herrialdeak pixkana sartzeko NATOk sortutako erakundean, hain zuzen. Herrialdearen zorra inguruko herrialde komunista ohiena baino txikiagoa zen, eta atzerritarren inbertsioa, berriz, handienetako bat. Klaus lehen ministroak gidatu zuen erreforma ekonomikoa, pribatizazio kanpaina azkar batean oinarritua. 1995ean, Txekiar Errepublika Ekonomia Lankidetza eta Garapenerako Antolakundeko (OCDE) kide egiten zen lehen herrialde komunista ohia bihurtu zen. 1996ko hauteskundeetan, sozialdemokratek aurrera egin zuten, eta Klausek Legebiltzarreko gehiengoa galdu zuen. Abenduan, Txekiako Errepublikak eta Alemaniak adiskidantza agiri bat izenpetu zuten. Agirian, Alemaniak barkamena eskatzen zuen naziek Bigarren Mundu Gerran egin zituzten gehiegikeriengatik. Txekiar Errepublikak ere barkamena eskatzen zuen, gerraren ondoren hiru milioi alemaniar Sudeteetatik egozteagatik.\n1997an zehar, diruaren debaluazioak kaos politikoa ekarri zuen. Alderdi Hiritar eskuindarra eta haren burua, Klaus, finantza talde jakin batzuei ezkutuko sariz laguntzeaz akusatu zituzten. Havelek Klausi kargua uzteko eskatu zion jendaurrean. Klausek azaroan aurkeztu zuen dimisioa eta Josef Tosovskyk hartu zuen haren lekua. Krisi ekonomikoaren batera, xenofobiak gora egin zuen, eta arrazismo ekintza bortitzak gertatu ziren ijitoak bezalako gutxiengoen aurka. Itxura denez, ekintza horiek biztanleriaren parte handi baten babesa dute. 1998ko apirilean, Txekiako Errepublika NATOko kide bihurtu zen.\n2004an Europako Batasunean sartu zen. Václav Klaus politikari kontserbadorea izan zen lehendakaria 2003 eta 2013 bitartean, eta nahiz ez zen Europako Batasunaren zalea, Txekiar Errepublikari egokitu zitzaion 2009ko lehenengo sei hilabeteetan Europako Batasunaren lehendakaritza. 2013ko martxotik Miloš Zeman da Txekiako presidentea.\nTxekia ordezkaritza bidezko demokrazia parlamentarioa da. Presidentea da estatuburua, eta lehen ministroa gobernuburua. Parlamentuak (txekieraz: Parlament České republiky) bi ganbera ditu: Diputatuen Ganbera (txekieraz: Poslanecká sněmovna), 200 eserleku dituena, eta Senatua (txekieraz: Senat), 81 eserlekurekin.\nSakontzeko, irakurri: «Txekiako Errepublikaren banaketa administratiboa»\n2000tik, Txekiako Errepublika 13 eskualde (kraje, singularra kraj), gehi hiriburuaz (hlavní město), osaturik dago. Eskualde bakoitzak Eskualde Batzar bat du (krajské zastupitelstvo) eta hejtman edo lehendakari bat. Pragan, eskumen hauek udalbatzak eta alkateak dituzte. Lehengo banaketa administratiboa, 76 barrutikoa (okresy, sing. – okres), 1999an aldatu zen.\nT Moravia-Silesia (Moravskoslezský kraj) Ostrava 1.257.554 1.230.613\n2015ean Txekiak 10.553.843 biztanle zituen, 134 biztanle kilometro karratuko dentsitatearekin. Biztanleriaren banaketa ez da berdina alde guztietan: Moraviako iparraldeko industria guneetan jende asko bizi da, eta beste leku batzuetan, berriz, Bohemiako hegoaldean, adibidez, oso jende gutxi. Biztanle gehienak hirietan bizi dira, % 73 2015ean. Adineka, berriz, honela dago banaturik biztanleria: 0-14 urte bitartekoak % 15,1, 15-64 urte bitartekoak % 66,4, 65 urtetik gorakoak % 18,5. Bizi itxaropena 78,6 urtekoa da, 75,7 urtekoa gizonezkoena eta 81,8 urtekoa emakumezkoena (2016ko zenbatespena).\nTxekiarrak dira gizatalde nagusia, biztanleen % 64,3. Moraviarrak % 5 dira eta eslovakiarrak % 1,4 (2011ko zenbatespena). Horiez gainera, poloniarrak, alemaniarrak, ijitoak, hungariarrak eta ukrainarrak daude.\nTxekiera da hizkuntza ofiziala, biztanleriaren 95,4-k hitz egiten duena. Eslovakieradunak % 1,6 dira.\n2011ko datuen arabera, % 34 ateoak dira, % 10 katolikoak eta % 0,8 protestanteak; % 45ek ez zuen erantzun.\nMetropoli eremuko biztanleria\n1. Praga Praga 1 246 780 2 300 000\n2. Brno Hego Moravia 378 327 729 510\n3. Ostrava Moravia-Silesia eskualdea 297 421 1 164 328\n4. Plzeň Pilsen eskualdea 167 472 380 000\n5. Liberec Liberec eskualdea 102 113 270 000\n6. Olomouc Olomouc eskualdea 99 471 480 000\n7. Ústí nad Labem Ústí nad Labem eskualdea 93 747 -\n8. Hradec Králové Hradec Králové eskualdea 93 035 -\n9. České Budějovice Hego Bohemia 93 883 190 000\n10. Pardubice Pardubice eskualdea 89 467 -\n11. Havířov Moravia-Silesia eskualdea 82 679 -\n12. Zlín Zlín eskualdea 76 010 450 000\n13. Kladno Erdialdeko Bohemia 70 178 -\n14. Most Ústí nad Labem eskualdea 67 058 95 316\n15. Karviná Moravia-Silesia eskualdea 59 627 -\n16. Opava Moravia-Silesia eskualdea 58 643 -\n17. Frýdek-Místek Moravia-Silesia eskualdea 58 193 -\n18. Karlovy Vary Karlovy Vary eskualdea 53 737 -\n19. Jihlava Vysočina eskualdea 50 760 -\n20. Děčín Ústí nad Labem eskualdea 50 289 -\nPragako Finantza Gunea.\nTxekia Europako herri industrializatuenetako bat izan da XIX. mendearen erdialdez geroztik. Bloke komunistaren baitan ere, Txekoslovakia COMECON (estatu sozialisten arteko ekonomia harremanak sendotzeko eta elkarren laguntza sustatzeko sortu zen erakundea, Europar Ekonomia Erkidegoaren parekoa) erakundeko potentzia industrial handienetakoa zen, eta Alemaniako Errepublika Demokratikoarekin lehiatzen zen teknologia handiko produkzioetan. Komunismoa erori zenean, Txekiak merkatu kapitalistaren beharrizanetara egokitu behar izan zuen bere produkzio azpiegitura. Horrek sektore guztien birmoldaketa eta modernizazioa eragin zuen, eta aldaketa traumatikoa izan zen askotan. Hala ere, Txekiak Europa ekialdeko beste herrialdeek baino baldintza hobeagotan aurre egin zion prozesuari, bere teknika eta zientzia maila handiari esker.\n2015ean, nekazaritza eta abeltzaintzak hartzen zuten barne produktu gordinaren % 2,5. Moraviako eta Bohemiako lur behereetan, laboreak eta azukre erremolatxa egiten dira batez ere, eta behi eta txerri hazkuntzak garrantzi handia du. Bohemiako ibarretan, berriz, zekalea eta patata egiten dira. Oloa pentsutarako erabiltzen da, eta garagarra garagardoa egiteko, batez ere. Izan ere, Txekia munduko garagardo ekoizle handienetakoa da. Laboreez gainera, azukre erremolatxa, patata, tabakoa, kalamua eta lihoa egiten dira, eta baita mahatsa eta fruta ere, baina lekurik beroenetan bakarrik. Abere hazkuntzak ere garrantzia handia du, lurraldeko larre eremu eta pentsu produkzio handiei esker. Basoek lurraldearen laurdena hartzen dute, eta paper eta altzari fabrikak hornitzen dituzte.\nBaina Txekiaren aberastasun handienetako bat bere mea baliabideak dira: harrikatza, lignitoa, grafitoa eta uranioa Bohemian, eta ikatza Moravian. Meatoki nagusiak Bohemiako iparraldean eta batez ere Ostravako ikatz arroan daude, Silesian. Gai horiez gainera, gas naturala, burdina, urrea, zilarra eta mea erradioaktiboak ustiatzen dira.\nOstravako siderurgia lantegiak.\nIndustriak barne produktu gordinaren % 37,3 sortzen du. Bi sektore nabarmentzen dira guztien gainetik: ehungintza, iparraldean, eta siderurgia, Silesian eta Bohemian. Eraikuntza mekanikoen sektorea ere oso aurreratua dago: zentral nuklearretako osagaiak egiten dira Pilsenen, motorrak Brnon, gerrarako makinak eta tresnak Vitkovicen. Industria kimikoa ere oso aurreratua dago, Ostravako eskualdean batez ere, eta garrantzi handikoa da, baita ere, nekazaritzako produktuen eraldatze industria, batez ere azukregintza eta garagardogintza (Praga eta Pilsenen batez ere). Azkenik, oinetako eta larruzko produktuen fabrikak eta Bohemiako beira industria ospetsua aipatu behar dira.\nTurismoa herrialdearen diru iturri nagusietako bat bihurtu da. Ekialdeko Europako beste herrialde batzuetan ez bezala, Errumanian edo Jugoslavian, esate baterako, Txekian bakean gauzatu ziren erreforma demokratikoa eta herrialdearen zatiketa, eta horri esker turismoak ez zuen batere indarrik galdu, alderantziz baizik. Praga da, bertako kultura tradizioagatik eta hiriaren bikaintasunarengatik, turista gehien erakartzen duen lekua.\nSakontzeko, irakurri: «Txekierazko literatura»\nTxekiar idazleen artean, azpimarragarriak dira Franz Kafka, alemanez lan egin zuena, eta Milan Kundera, txekieraz eta frantsesez idatzi zuena.\nTxekiako Orkestra Filarmonikoa munduko hoberenen artean dago. Bestalde, Antonín Dvořák (1841–1904) da musikagile klasikorik ezagunena.\nMiloš Forman (1932–), zuzendaria.\nEmil Zátopek (1922–2000), atleta.\nMartina Navrátilová (1956–), tenislaria.\nPavel Nedved (1972–), futbolaria.\nJaroslav Plašil (1982–), futbolaria.\n↑ a b Czech Republic: Regions and Major Cities. citypopulation.de (Noiz kontsultatua: 2016-12-4).\n↑ République tchèque: conditions climatiques. czech.cz (Noiz kontsultatua: 2016-12-4).\n↑ Short Introduction to Czech History. lsa.umich.edu (Noiz kontsultatua: 2016-12-7).\n↑ The Constitution of the Czech Republic. psp.cz (Noiz kontsultatua: 2016-12-9).\n↑ a b c d e f g Txekia. cia.gov (Noiz kontsultatua: 2016-12-5).\n↑ Population by religious belief and by municipality size groups. Czech Statistical Office, czso.cz (Noiz kontsultatua: 2016-12-5).\n↑ Txekiar Errepublikako udalerrietako biztanleria, 2013ko urtarrilaren 1ean Czso.cz\nOrriaren azken aldaketa: 23 azaroa 2021, 14:21.


Etiketa: edukien ikerketa | Martech Zone\nEtiketa: edukien ikerketa\nEdukiaren luzeraren eragina bilaketa-motorren sailkapenean eta bihurketetan\nAzaroak, azaroak 20, 2020 Otsailak 25, otsaila 2021 Douglas Karr\nDenbora luzez, finantzatutako startupekin eta enpresa handietako bezeroekin kontsultatu nahian nenbilen, banekielako bihurketa orratza merkatu kuota harrapatzeko baliabideak eta denbora zuten enpresekin izugarri mugitzeko gai izango nintzela. Iaz, lehenengo aldiz, erabaki nuen eskualdeko enpresa txikiekin enpresa horientzat erabili nituen teknika berdinak aplikatzea ... eta eragin izugarria izan du haien bilaketa organikoa hobetzeko.\nOsteguna, ekaina 18, 2020 Astelehena, otsaila 1, 2021 Douglas Karr\nXehetasun infografikoen plangintza, praktika, egitura, sormena eta idazteko trebetasunak hobetzen hasteko modua.\nZure edukiaren ikuspegia zure marketin estrategia kaltetzea izan daiteke\nOsteguna, abuztua 24, 2017 Osteguna, martxoa 25, 2021 Douglas Karr\nBilaketa estrategia orokorraren zati gisa, konpainiek sailkapen organikoa eta bihurketak handitu ditzaketen gako-hitzen arabera bideratutako eduki berri, maiz eta garrantzitsuetan oinarritzen ginen. Artikulu labur ugari idaztea da azken urteotan baztertu ditugun aholku horietako bat. Arrazoi batzuk daude: Eduki sakona - bilaketa-motorrak edukiaren ospea kontuan hartuta sailkatzen dira. Ospea kalitatean oinarritzen da, beraz, ez da\nAstelehena, iraila 28, 2015 Igandea, Iraila 27, 2015 Douglas Karr\nDuela pare bat aste Blab.im-en eztabaidara gonbidatu ninduten, edukia berrerabiltzeari buruzko elkarrizketa bikaina izan zen. Ikusten dugu konpainia askok borrokan jarraitzen dutela edukia sortzeko - eta edukia berriro erabiltzea ez da edukia berriro partekatzeko modu alferra, zure eduki estrategia optimizatzeko modu zoragarria da. Martech-entzat, astean 5 eta 15 artikulu artean idazten dugu. Horietako asko kolorea eta gehitzen ditugun edukiak dira


bigarren etxeetako zerga | Ahetzen\nbigarren etxeetako zerga\nPasa diren urteetan bizitegi arazoak aipatzen zirenean bigarren etxeak erhiz erakutsiak ziren eta gai horren inguruko proposamen guziak segidarik gabe geratzen ziren 2016 urte arte noiz finantza lege batek proposatzen zuen ehuneko 20ko zerga bat aplikatzea etxe horiei.\nHerri guziek legea onartu egin zuten, ziburuk ez ezik, herriko kontseiluetan boto baten bidez.\nAurtengo finantza legeak aukera emaiten die zerga emendatzea ehuneko 20tik ehuneko 60 arte etxegintzako presio eskualdean diren herriei.\nAheztarrek dakite nola zaila den ipar euskal herrian etxebizitza bat edo etxe bat izaitea, alta horiek ez dira eskas ! Kostaldean hutsik geratzen direnak urtean zehar milaka badira, noiz denbora berean urte osoan hemengo langile baten sozial etxebizitza baten eskaerari ezin diogu faborezki erantzun!\nKostaldeko herri batzuetan bigarren etxeetako zenbakia ehuneko 50a arte iristen da.\nDe facto euskal herritar ainitzek ezin dute duintasunez bizi haien etxean edo etxebizitzan urte osoan.\nLege horren bidez poderoan direnak entseatzen dira etxebizitzen merkatua orekatzen euskal herrian bainan ez dugu ahantzi behar legea gehiago egina dela pariserentzat eta bere inguruko herrientzat, frantzia oraindik estatu zentrala baita.\nZein da lege horren helburua?ahal bezain etxebizitza gehien berriz merkatuan ezartzea alokatuak izan ditzaten urte osoan zehar. Alta aukeraz aprobetxatzen ote dute hemengo herriko etxeek?\nAhetzen ehuneko 15a da bigarren etxeetako kopurua, hori dela eta pentsa dezakegu ez dugula egoera larririk salbu lur ainitz badira oriandik gure herrian. Horregatik beharrezkoa da lur guzti horiek defendatzea eta atxikitzea.\nZerga horren helburua ez da ahetzen bigarren etxe bat duten jabeak tturrintzea baizik eta zerga hau baliatzea bigarren etxeko proiektuak dituztenei idei horiek burutik kentzeko, oroitu behar da azken sei urteetan etxe horien emendakina etengabea izan dela.\nKasu honetan adibide bat izan behar ginen Ahetzen, erabaki indartsu bat hartuz eta zerga ehuneko 60a arte altxatuz, kurai politikoa erakutsiz guztien interesa defendatuz eta ez kasu batzuena bakarrik herriko gehiengoak egin zuen bezala debateetan.\nBerriz diogu etxe bat izaite eskubideari bi izaiteari baino lehentasuna eman behar diogula!\nBidarten eta Getarian erabaki onak hartu dituzte eta gaurtik aintzinerat ehuneko 60ekoa izanen da zerga.\nAhetzen aldiz emendaketa ttikia izan da eta ehuneko 25ekoa izanen da orain zerga, horrek suposatzen du bigarren etxe baten proiektu bat dutenen artean gehienak Ahetzera hurbilduko direla.\nBerriz gure auzapezak hautu txar bat egin du gure herriaren defentsan.


Perutik Kanadara, Amerikar folklorea protagonista — dantzan.eus\nHemen zaude: Hasiera › Komunitatea › Haritz EDT › Perutik Kanadara, Amerikar folklorea protagonista\nUda beteko berotan sartuta eta dantza-denboraldia bukatzear den honetan topera martxan dabil Haritz euskal dantzari taldearen motorra. Entseguetan izerditan, arropak prest, kartelak kalean. Urteroko zita garrantzitsuenetakoa dugu Elgoibarko Nazioarteko folklore jaialdiak, eta Amerikar kontinenteko dantza taldeak izango ditugu protagonista 27. edizio honetan. Uztailaren 24an izango da, asteazkena, gaueko 22:30etan Olaizaga kiroldegian.\nBi konpainia handirekin batera jardungo dugu Haritzeko dantzariok: batetik Ipar Amerikatik, Kanadatik hain justu, Ensemble Folklorique Mackinaw izango dugu ikusgai; eta hegoaldetik berriz Peruko Jallmay. Bertako aniztasuna eta aberastasuna nabarian geratuko zaizkigu beraz, Kiroldegiko oholtzan beste behin.\nMackinaw - Kanada\nKonpainia hau1974an sortu zen , Actoneko Tovarich eta Drummondvilleko Alunelul folklore-taldeen elkartzetik. Azken horretan du egoitza, Quebec erdialdean, eta folklore tradizionalaren berreskuratze eta mantentze lanetan dihardu esperientzia handiko giza-talde baten zuzendaritzapean. Taldearen izena, Mackinaw, antzina basoan lanerako erabili ohi zen jaka gorri eta beltzetik dator. Quebectar dantzen errepertorio zabala aurkezten du, eta dantza eta antzerki-izaera uztartzen ditu.\nJallmay (kitxueraz "lurra lantzea") kultur-elkartea 1996an sortu zen Peruko kultur aniztasuna sustatu eta ondare materiagabea gordetzeko asmoarekin. Izan ere, Peruko topografiaren ezaugarriek eskualde bakoitzean eta zenbait kasutan herri bakoitzean bertako dantzak garatzea ekarri zuten, sekulako ugaritasuna lortuz. Jallmay elkartearen ikuskizunek, beraz, Peruko aniztasuan harrigarriaren irudi zehatza eskaintzen dute: horretan datza beren originaltasunaren funtsa.\nHaritzek 40 urte betetzen dituen honetan, Elgoibarko Nazioarteko Folklore jaialdiaren XXVII. edizioari ekingo diogu. Oraingoan Nafarroako dantzak taularatuko ditugu. Lehen zatian, gizon-emakumeen inguru irekiko dantza den Erronkariko Ttun-ttuna, Baztango zortzikoa, eta Iturengo soka-dantza izango ditugu ikusgai.\nBigarren zatian berriz, Behe Nafarroara jauzi egingo dugu, Luzaideko dantza koloretsu eta alaiak eskainiz. Urtero pazko-igandez antzezten den inauteria aurkeztuko dugu, kontradantzak, jauzia, sorginak eta euskaldunak, kadrillea eta dantza luzea eskainiz besteren artean.\nTxankakua merkataritza elkarteko dendetan salgai daude dagoeneko jaialdirako sarrerak: 5 euro ordaindu beharko dute helduek, eta 3 euro berriz jubilatuek, 14 urtez azpikoek eta gazte txartelaren jabe direnek. Dena den, nahi duenak egunean bertan ere izango du sarrerak erosteko aukera, kiroldegiko lehiatilan bertan, amaieran Txankakuaren eskutik egingo den zozketan parte hartzerik izango ez duen arren.\nHorra, bada, munduko folkloreaz gozatzeko aukera, baliatu dezagun Peru eta Kanada (eta Euskal Herria) dantza eta musikaren bitartez apur bat gehiago ezagutzeko dugun aukera paregabea.


Jon Azkue: «Bidasoa Europan ikusi nahi dut, ni talde horren parte naizela» : Bidasoko Hitza\nJon Azkue: «Bidasoa Europan ikusi nahi dut, ni talde horren parte naizela»\nGaztea izan arren (25 urte), Bidasoa eskubaloi taldeko erdigunea bereganatu du oriotarrak. Taldeak bizi duen egoera ederraz, azken zortzi urteotako esperientziaz eta etorkizunari begira dituen erronkez aritu da.\nJon Azkue, Artalekun.\nAstearteko Bartzelonaren kontrako partida lehiatua izan zen oso (17-21), egun Asobal Ligako bi talde onenen arteko partida ederra. Goleatzaile gorena izan zinen beste behin.\nPartida berezia izan zen. Taldea oso dinamika onean zetorren, baina beldur pixka bat ere ematen zigun. Badakigu Bartzelonak zein maila duen, eta beti daukazu beldurra jokatu ondoren zein sentsaziorekin geratuko zaren, hortik aurrera datozen partidei begira batik bat. Galdu arren, partida biribila atera zen, guk nahi genuen bezala eraman genuen erritmoa. Zaletuek, gainera, Artaleku bete zuten, ezin dugu gehiago eskatu.\nTaldeak egun azken hamarkadetako unerik onena bizi du, sekulakoa. Nola ari zara bizitzen?\nOso momentu polita da. Ni aspaldi etorri nintzen, orain dela zortzi urte egoera ez zen egungo berbera, eta egia esan orain momentuaz disfrutatzen ari naiz. Taldeak gorakada handia izan du azken urteotan, nik uste disfrutatu beharreko momentuan gaudela, bizi beharreko momentua iritsi zaigula. Zaleak gero eta gertuago sumatzen ditugu, jende gehiago etortzen da animatzera. Jokalarien eta zaletuen arteko elkartasun bat ari da sortzen, oso-oso berezia.\nArtaleku gero eta beteagoa ikusteaz gain, bazkideen kopuruak ere gora egin du azken hilabeteotan. Badirudi eskubaloiak garai bateko indarra hartu duela berriz ere hirian.\nBai. Irun beti izan da eskubaloi zaletu asko izan dituen hiria. Orain dela ia 25 urte Europako Txapelketa horrekin boom ikaragarria izan zuen. Ordutik une zailak bizi arren, nik uste dut berriz ere ilusio hori piztu dela, azken urteetan gorako joera sumatzen zen eta aurten batez ere lehenengo itzuli horrekin jendea dezente animatu dela Artalekura etortzera. Egia esan oso polita da harmailak partidaro beteta ikustea, minuturo zaleak animatzen daude. Uneoro taldea bultzaka aritzen dira, eta egia esan, hori oso berezia da jokalarientzat.\nArrakasta horren gakoetako bat defentsako lana izan daitekeela uste duzu?\nBai, nik uste gakoa hori izan dela aurtengo denboraldian. Datuei erreparatuz, defentsan oso maila ona ematen ari gara, Asobal Ligako defentsarik onena dugu. Aurten ere horretan aurrera pauso bat eman dugu. Jacobok [Cuetara, entrenatzailea] oso argi du berak zein defentsa mota nahi duen, zer nolako lan mota nahi duen guk egitea. Gainera, aurten gehitu diren pieza berriek asko eman diote defentsa honi. Azken finean, defentsa ondo dagoenean atezainak geldialdi asko egiten ditu, eta orokorrean dena errazagoa da.\n«Hemen jendeak asko daki eskubaloiari buruz, asko estutzen dute partidetan»\nEtxean jokatu dituzuen 10 partidetatik zortzi irabazi dituzue. Asobal Ligako zelai zailenetakoa izatea lortu duzue.\nBai, denok dakigu Artaleku zelai oso berezia dela. Guretzako oso berezia da bertan jokatzea zelaiak duen historiarengatik, eta jendeak ematen duen bultzadarengatik ere. Kanpotik datozen taldeei ere errespetu puntu bat ematen die Artalekuk. Hemen jendeak asko daki eskubaloiaz, asko estutzen dute, eta egia esan aurten lortu dugu etxean oso sendo aritzea; bi partida bakarrik galdu ditugu, tartean Bartzelonaren kontrakoa.\nUrte magikoa izaten ari da?\nBai, nik uste ia perfektua ari dela izaten, gutxi gehiago eskatzeko dagoela. Guk egitea dugun gauza bakarra lanean jarraitzea da. Lehenengo itzuliko bigarren izan gara, Asobal Kopako finalera iritsi gara, eta Errege Kopan aurrera jarraitzen dugu oraindik. Nik uste gauzak ondo egiten ari garela, eta behintzat saiatuko gara bide horretan lan egiten, eta urtea ahalik eta ondoen bukatzen.\nZentral postua ez da golarekin gehiegi lotzen orokorrean, baina halere, taldeko laugarren golegilea zara egun 48 golekin.\nBai, azkenean zentral baten lana gehiago da taldea antolatzea edo taldeak momentuan zer egingo duen erabakitzea. Baina jokoa martxan hasten denean, eta aukera baldin badago ezin zaio uko egin gola sartzeari. Beste edozeinek egiten duen ekarpena bezalakoa da, azken finean saiatzen gara taldeari ahalik eta gehiena ematen. Batzuetan gol gehiago sartuko ditugu, eta bestetan ez dugu golik eskuratuko, baina taldean eragitea da asmoa. Jakin egin behar da momentu bakoitzean taldeak zer behar duen eta horretara moldatu behar dira jokalariak.\n«Urte ia perfektua izaten ari da, gutxi gehiago dugu eskatzeko»\nIaz onena oraindik etortzeke zegoela esan zenuen. Iritsi al da une hori?\nEz dakit, ni beti saiatuko naiz momentu hau ez izatea sekula onena, Jon Azkue hobeago bat dagoela pentsatu nahi dut beti. Lanean jarraitu, ahalik eta onena eman taldeari eta sekula ez konformatu, hori da bidea. Beti dago zer hobetu, zertan lan egin eta alde horretatik nik uste dut beti dagoela Jon Azkue hobe bat etortzeko aukera.\n2011-2012an iritsi zinen Bidasoara, 17 urterekin. Oso gaztea izan arren, berehala lehen mailako talde baten gidaritza hartu zenuen. Ez da oso ohikoa hori.\nArrate taldetik nentorren orduan, dagoeneko Asobal Ligan debutatuta. Lehenengo bi urte horietan Bigarren Mailan jokatu genuen. Ez ziren batere errazak izan, baina pixkanaka protagonismo gehiago edukitzen hasi nintzen. Oso eroso sentitzen nintzen kantxan jokatzen. Entrenatzaileak konfiantza hori eman zidan, eta ni ahalik eta hoberen aprobetxatzen saiatu nintzen. Egia esan, urtetik urtera asko ikasi dut.\nOriotarra izan arren, ia-ia irundarra zarela esaten dute zale askok. Nolako harrera egin dizute irundarrek?\nEtorri nintzen lehenengo egunetik hemengoen babesa sentitu dut, irundarren maitasuna. Jende guztiak besoak zabalik jaso nau, eta oriotarra izan arren, nik badut halako zerbait Irunekin, azkenean urte asko dira hemen eta sentimenduak sortzen joaten dira.\nJada zortzi urte beteko dituzu Irunen. Nolako urteak izan dira?\nDenetarik egon da. Urte konplikatuak bizi izan ditugu, non Bigarren Mailan geunden, eta igotzeko asmoa izan arren, ez genuen lortzen. Asobalera igo ostean, aurrera begiratzeko urteak izan dira. Momentu bakoitza probesten jakin behar da, urte ez hain onenetatik ikasi eta ahalik eta gehien disfrutatzen saiatu. Orain ohartzen zara urte horiek zer nolako balioa duten eta beharrezkoa dela urte horietan lanean jarraitzea gaur egungo egoerara iristeko.\n«Europa gero eta gertuago dagoela ikusten dugu, errealagoa dela»\nTalde bezala, Santanderren play off-a jokatu genuen urte hura. Klub osoak Asobal Ligara igotzeko esperantza zuen, eta egia esan, urte zaila izan zen. Asko kostatu zitzaigun play off horretara iristea, eta azkenean finalaurreko partida galdu eta aukerak pikutara joan ziren. Une gogorra izan zen denentzat. Gero pertsonalki bai bizitu ditudala momentu txarragoak, lesioak…\nOso ondo gogoratzen dudan bat izan zen, oso-oso garbi daukatena. Unerik politena 2016an, hemen, Artalekun, jokatu genuen Asobal Ligara bueltatzeko partida hori izan zen. Uste dut lehenengo aldia izan zela Artaleku beteta ikusi nuena, eta egia esan, oso oroitzapen onak gordetzen ditut.\n2020era arte kontratua duzu Bidasoarekin. Etorkizuna horia eta urdina ikusten duzu?\nBai, momentuz bai. Urte dezente daramatzat hemen. Halako sentimendu bat dut Irunekin, taldearekin, kolore horiarekin. Eta kontratua berritu nuen momentuan esan nuen, nik hemen geratu nahi nuela Bidasoa handi bat ikusteko. Bidasoa Europan ikusi nahi dut, ni Bidasoa horren parte naizela. Hori ikusteko borrokatu egin behar da, egiten duzun lanean sinistu behar da.\nAsobal Ligako talde askok bezala, Europatik ere dei ugari jaso dituzu, baina hemen geratzea izan da beti zure hautua. Zergatik?\nBeti pentsatu izan dut garrantzitsua sentitzen zaren leku batean gauzak errazago direla, horrenbeste aukera ez dituzun beste lekuren batean baino. Hemen beti izan dut entrenatzaileen konfiantza, taldekoena, klubarena, eta azkenean ni oso-oso gustura sentitzen nintzen hemen. Beti nahi izan dut gora egiteko prozesu horretan nik neuk ere aurrera pausoak ematea.\nOrain bai, Europaz hitz egin daiteke?\nEuropa gero eta gertuago dagoela ikusten dugu, gero eta errealagoa dela. Urte hasieran inork gutxik pentsatuko luke puntu horretara iritsiko ginatekeenik. Ia 20 partida jokatu ditugu, denboraldi amaierara iristen ari gara eta oraindik bigarren postuan gaude. Orduan, nik uste dut Europaz hitz egitea badugula, inolako konplexurik gabe gainera. Erakutsi dugu hor goian egoteko moduko taldea daukagula, eta zergatik ez, orain helburu bezala Europako postu horiek harrapatzea?\nMezuren bat zaleei datozen partidei begira?\nBeti bezala gure onena ematen jarraituko dugula, badakigulako beraiek partidaro onena ematen dutela. Kanpoko partida askotara joaten dira zaleak, jendea mugitzen ari da, orduan ezer gutxi eskatzea dugu.\n«Oriotar bakarra izango naiz sekula arraun bat eskuetan hartu ez duena»\nZer moduz Gurutz Aginagalde presidente berriarekin?\nOndo, aurretik tratu pertsonala nuen berarekin, ezagutzen nuen. Egia esan, bera sartu zen momentutik maiz hitz egin dugu gure egoeraren inguruan, kluba nola ikusten dugun, zer hobetu eta alda litekeen, eta beraiek zer egiteko prest dauden. Egia esan, komunikazio oso-oso ona dago, eta hori oso garrantzitsua iruditzen zait. Beharrezkoa da klubak jakitea jokalariek zer pentsatzen dugun, komunikazio hori egotea funtsezkoa iruditzen zait.\nOriotarra izanik, nolatan erabaki zenuen arrauna beharrean baloia hartzea?\nUste dut izango naizela oriotar bakarra arraun bat sekula hartu ez duena [barrez]. Sekula ez dut arraunik hartu eskuetan, ez ikastolan, ez udalekuetan, ez zait inoiz tokatu. Kuadrillakoei eskubaloia gustatu zitzaigun hasieratik, eta denak batera horretan hasi ginen.\n+ Ikusi elkarrizketaren bideoa hemen.\nErlazionatutako edukia[BIDEOA] Jon Azkue: «Urte ia perfektua izaten ari da, gutxi gehiago eska dezakegu»


Bisita Tzartelak - Lankopi imprenta online\nBisita txartelak balio erantsitako elementuak dira zure negoziorako. Lankopin badakigu oso garrantzitsua dela zure negozioaren irudi ona proiektatzea bezeroengan. Horregatik zure bisita txartelak diseinatzeko, oso lagungarri izango zaizun online diseinu tresna berria zure esku jartzen dugu. Honek denbora gutxitan eta erraztasun handiz, zure txartelak diseinatzen eta inprimatzera bidaltzen lagunduko dizu.\nLankopin bisita txartelak diseinatzeko, zure esku jartzen dugun arlo profesionalez sailkatutako txantiloi bilduma erabili ahal izango duzu. Nahi izanez gero, txantiloi zuri batetik diseinatzen hasi ahal izango zara, eta baita zeuk aldez aurretik egindako diseinua bidaltzeko aukera izango duzu ere. Kasu guztietan zure logotipoak, irudiak eta argazkiak gehitu ahal izango dituzu. Zure negozioaren irudi hobea islatzen duten bisita txartelak diseinatuz zure bezeroei konfiantza gehiago transmitituko diezu\nNahiz eta bisita txartelak antzinako zerbait direla pentsa zenezakeen, irudi korporatiboan adituek txartelen erabilera gomendatzen dute, eta haien aburuz, marketing elementu eraginkorrak dira gaur egun ere. Pentsa ezazu edozein zerbitzutarako profesional bat kontratatu behar badugu, gutako gehienok aldez aurretik ezagutzen dugun norbait eta bere bisita txartela eman diguna hautatzeko joera izaten dugula.\nIkus ezazu zuretzat daukagun arlo profesionalez sailkatutako txantiloi bilduma. Irudimen pixka batez, behar dituzun bisita txarteletara moldatzen den txantiloia aurkituko duzu.\nGure txantiloi artean zure arlo profesionalera behar bezala egokitzen den diseinua aurkitu ezean, gurekin harremanetan jarri eta zuretzako bereziki diseinatu eta inprimatuko ditugu zure negoziora hobekien moldatzen diren bisita txartelak.


'Covid udako' neurriak indarrean sartu dira - Iruñea - euskalerriairratia.eus\n'Covid udako' neurriak indarrean sartu dira\nEuskalerria Irratia 2021-07-02 08:31\nNafarroako tabernetan barran eserita kontsumitu ahalko da, ostiraletik. Dantzalekuak goizaldeko laurak arte egon ahalko dira zabalik, baina ezinen da dantzarik egin. Entzierroak eta herri bazkariak baimendu dituzte.\nAldaketa asko, baina ez da erabateko normaltasuna itzuliko. Malgutzea eman da ostalaritzan, kultur jardueretan, kiroletan eta gaueko aisialdian. Dantzalekuak, esate baterako, irekitzeko aukera dago, gaueko lauak arte eta %50eko edukierarekin. Dantzarik egiteko aukera ez da izanen, baina; aulkietan eserita eta distantzia gordeta izan beharko dute bezeroek. Ostalaritzako ohiko tabernetan edukiera ere handitu dute: %60era. Beti eserita, eta gaueko ordubiak arte, baimen berezia izanen balute.\nJavier Remirez presidenteordeak, bestalde, iragarri du gaurtik aurrera, bigantxen entzierroak eta ikuskizun taurinoak baimenduta izanen direla, tarteak zainduz eta musukoa eramanez beharrezkoa denean. Herri bazkariei ere argi berdea eman die gobernuak, gehienez 150 pertsonako izanen dira kanpoaldean eta 75 lagunekoak espazio itxietan.\nOsasun kontseilariak ardura eta zuhurtzira dei egitearekin batera eman du neurri horien berri.\nUztailaren 29rarte izanen da indarrean agindua. Orduan, egoeraren arabera, udako bigarren zatirako, abuzturako, neurri sorta berria aurkeztuko du gobernuak, malguagoa edo estuagoa ere izan daitekeena.


PSE LASARTE-ORIA: Berriak: "Lasarte-Oria zure objektiboan" argazki lehiaketa\n2022 MAI 06 • 2023KO EGUTEGIA\n“Lasarte-Oria zure objektiboan” 2023ko egutegiko irudiak aukeratzeko argazki-lehiaketa da.\nAgustin Valdivia alkateak eta Nuria Fernandez sozioekonomiako zinegotziak “Lasarte-Oria zure objektiboan” argazki lehiaketa aurkeztu zuten.\nLehiaketa honekin proposatzen da lasarteoriatarrek aurkeztea 2023ko egutegia osatuko duten argazkiak. Udalerriko herritarrek eta herritarrentzat egindako egutegia.\nArgazkiaren gaia norberaren aukerakoa izango da, baina udalerriko espazioren bat islatu behar du, herrian egindako jardueraren bat… azken batean, Lasarte-Oriaren adierazgarri den alderdiren bat.\nParte-hartzaile bakoitzak 3 argazki aurkeztu ahal izango ditu gehienez, eta argazki horietan adierazi beharko du urteko zein hilabeteri dagokion argazki bakoitza.\nArgazkiek jatorrizkoak eta argitaragabeak izan behar dute, eta zuri-beltzean edo koloretan izan daitezke. Udalari helarazi beharko zaizkio, udal-erregistroaren bidez, online edo aurrez aurre; bigarren kasu horretan, irudiak euskarri elektroniko batean aurkeztu beharko dira.\nEz da onartuko indarkeria bultzatzen duen argazkirik, ez gai politikorik, ez sexu-bereizkeria sustatzen duen adierazpenik. «Lortu nahi dena da egutegi dibertigarria eta atsegina izatea, eta herritarrak harekin gustura egotea», zioen Nuria Fernandezek.\nEntregatzeko epea aurtengo urriaren 28an amaituko da.\nAzaroaren 2tik 17ra bitartean erabakia hartuko duten 3 pertsonez osatutako epaimahai batek aukeratuko ditu argazkiak. Erabakia azaroaren 18an jakinaraziko da.\nSariak erosketa-txartelak izango dira, udalerriko establezimenduetan trukatzeko: 100 euro hautatutako argazki bakoitzeko eta 150 euro irabazle gisa hautatutako argazkiarentzat, portadan izango dena gainera.\n“Lasarte-Oria, zure objektiboan”, irabazi asmorik gabeko ekimena da, eta, beraz, irudi horiek ez dute inolako erabilera komertzialik izango. Saritutako lanak Udalaren jabetzakoak izango dira, nahi duenean erabiltzeko, baina beti egilearen izena agertuko da.


Deskargatu TubeMate zure Blackberry PlayBook-erako Gadgeten berriak\nBlackberry gara | | Telefono mugikorrak\nBlackberry PlayBook-eko ia erabiltzaile guztiek egunero beren buruari egin ohi dioten galderetako bat hau da; Nola gorde daitezke YouTube bideoak gure Tabletan?Gaur SomosBlackberry.com webgunean galdera errepikatu honen erantzuna dugu.\nTubeMate aplikazio sinplea da, guztiz doakoa, bideoak YouTube bideo plataformatik deskargatzeko aukera emango diguna, gure RIM Tabletetik edozein momentutan edo lekutan ikusi ahal izateko eta Interneteko konexiorik ez badugu ere.\nLehenik eta behin aplikazio hau deskargatu aurretik jakin behar da ez dela Blackberry PlayBook aplikazioaren jatorrizko aplikazioa eta ezingo dugula aurkitu aplikazioen denda ofizialean, App World-en, nahiz eta egunotan probatu ondoren primeran eta arazorik eman gabe funtzionatzen duela ziurtatu dezakegu.\nTubeMate-ri esker ahal dugu urrats sinple batzuen bidez deskargatu gure bideo gogokoenak. Bideoak deskargatzeko jarraitu beharreko urratsak hauek dira:\nAurkitu nahi duzun bideoa\nSakatu TubeMate instalazioari esker agertuko den gezi berdea\nAplikazioak bideoa deskargatu edo ikusi nahi dugun galdetuko digu eta deskargatzea aukeratzen badugu tamaina desberdinetako aukerak eskatuko dizkigu.\nTamaina aukeratu ondoren, gure Blackberry PlayBook liburuan aukeratutako karpetan gorde besterik ez dugu\nTubeMate guztiz doan deskarga daiteke aplikazioaren orrialde ofizialetik eta zerbitzari desberdinen bidez.\nInformazio gehiago - Blackberry 10-en potentzialaren erakustaldia\nIturria - TubeMate.net\nDeskargatu - TubeMate\nArtikuluaren bide osoa: Gadgeten berriak » telefonia » Telefono mugikorrak » Deskargatu TouTube-ko bideoak Blackberry PlayBook-era TubeMate-rekin\nLuis loo esan zuen\nGustatzen zait aplikazio hori. bideoak deskargatzeko\nErantzun Luis Loori\nTubemate gustatzen zait Christian bideoa ikustea.\nBorderlands 2 azterketa


PPk Blanco jarri du zerrendaburu, Araban diputatua berreskuratzeko | Politika | Berria\nPPk Blanco jarri du zerrendaburu, Araban diputatua berreskuratzeko\nBea Fanjul eta Iñigo Arkauz izango dira berriz zerrendaburu, Bizkaian bata, Gipuzkoan bestea. Txema Urkijo eta Fabian Laespada, Mas Paisen\nMaroto, Blanco eta Oiartzabal, uztailearen 20an, Gasteizen. J. RODRIGUEZ BILBAO / EFE Tamaina handiagoan ikusi\nApirilaren 28ko hauteskundeetan, PPk ez zuen diputaturik eskuratu Araban, Bizkaian eta Gipuzkoan. Javier Maroto Arabako zerrendaburua gertu egon zen, baina Espainiako Kongresuan lekurik gabe geratu zen PPko Antolakuntza idazkariordea, eta senatari izendatu zuten gero, Gaztela-Leongo Parlamentuak aukeratuta. Orain, Mari Mar Blancok beteko du Marotoren lekua Arabako zerrendako lehen postuan. Blanco Terrorismoaren Biktimen Fundazioko presidentea da, Miguel Angel Blanco ETAk 1997an hildako PPko zinegotziaren arreba, eta diputatu izan zen azken legealdian, PPren Madrilgo zerrendan aurkeztuta.\nGipuzkoan eta Bizkaian, berriz, ez da aldaketarik izango apirileko zerrendekin alderatuta; Bizkaian, Beatriz Fanjul izango da zerrendaburua, eta Gipuzkoan, Iñigo Arkauz. Arkauzen izendapenak harrabotsa sortu zuen aurreko bozetan PPren barruan, Pablo Casado alderdiko presidenteak zuzenean aukeratu zuelako Arkauz, Euskal Autonomia Erkidegoko eta Gipuzkoako zuzendaritzen iritzia kontuan hartu gabe.\nMadrilek Fanjul eta Arkauz berriro jarri arren, Alfonso Alonso PPko EAEko presidenteak urak baretu nahi izan ditu alderdian, esanda hiru zerrendaburuak «euskal PPren hautagaiak» direla. Blancoren izendapenarekin, berriz, «oso pozik» agertu da, «erreferentetzat» baitauka: «Diskurtsorako, ordezkatzeko eta gure onenaren ikur izateko gaitasuna du». Alonsoren arabera, PPk «beharra» zuen bere «ikurrak berritzeko eta horiek presente izateko».\nSenaturako, Jorge Ibarrondo izango da PPren zerrendaburua Araban, Iñaki Oiartzabal apirileko zerrendaburua ordezkatuta. Bizkaian, Raquel Gonzalez aurkeztuko da berriro zerrendaburu, eta Gipuzkoan, Alejandro Saenz. Bi lurralde horietan «jarraitutasuna» dagoela azpimarratu du Alonsok, eta «nahikoa baikor» azaldu da azaroaren 10eko bozei begira: «ilusioa» dute, apirilaren 28an «kolpe gogorra» hartu eta gero: «Ziur nago ordezkariak berreskuratuko ditugula».\nMas Pais, Bizkaian\nBestalde, Mas Paiseko kideek oniritzia eman diete zuzendaritzak azaroaren 10erako proposatutako zerrendei. Hego Euskal Herrian, Mas Paisek Bizkaian aurkeztuko du hautagaitza, eta Txema Urkijo izango da zerrendaburua. BAK Bakearen Aldeko Koordinakundean aritutakoa da, eta Jaurlaritzako Bake eta Bizikidetzako Idazkaritza Nagusiko aholkularia izan zen Urkijo. Elkarrizketa batean, adierazi du «ardura ekintza» gisa erabaki duela aurkeztea.\nHautagaitza berean aurkeztuko dira BAKen ibilitako beste pertsona batzuk ere: Garbiñe Santacoloma izango da bigarrena, eta Fabian Laespada hirugarrena. Iñigo Errejon buru duen alderdiak ez du Senaturako hautagaitzarik aurkeztuko Hego Euskal Herrian.


Arrantzaleon lan baldintzak hobetzeko neurriak hartzea ezinbestekoa da | LAB SINDIKATUA\nLan Osasuna Idazkaritza Prekarietatea Hiltzailea Arrantzaleon lan baldintzak hobetzeko neurriak hartzea ezinbestekoa da\nArrantzaleon lan baldintzak hobetzeko neurriak hartzea ezinbestekoa da\nHondarribiko atzoko lan istripu hilgarriaren aurrean, Arrantzaleon lan baldintzak hobetzeko neurriak hartzea exijitzen diegu armadore elkarte, baxurako-kofradia eta instituzioei. Bihar, urriaren 29an, 12:00etatatik aurrera ELA, LAB, ESK, STEILAS, EHNE eta HIRU sindikatuok kontzentrazioa burutuko dugu Hondarribiko Arrantzale Kofradian.\nAtzo, urriaren 27an, arratsaldeko 19:30ean Hondarribiko “Almirante Berria” izeneko itsasontzian zoritxarreko lan istripua gertatu zen. 57 urtetako arrantzaleak bizia galdu zuen lanean ari zela. Sarea uretara botatzerakoan trabatuta gelditu zen eta uretara erori. Sarea altxatu zutenean hilik zegoen.\nLAB betidanik ari da eskatzen lan baldintza duinak arrantza sektorerako. Hau da, interes ekonomikoen gainetik arrantzaleen segurtasuna bermatu behar dela eta dagozkien atsedenak bete ditzatela itsasoan zein lehorrean. Zergatik? Itsasoko lan-baldintza gogorrek, seguratasuna eta atseden ezak sortutako arrisku eta nekeek arrantzaleen bizia jokoan ipintzen dutelako, orain gertatu den bezala. Noiz arte itxaron behar da istripu eta ezbeharrak gertatu ez daitezen neurriak hartzeko?\nArmadoreek zergatik behartzen gaituzte eguraldi txarrarekin itsasoratzera eta baldintza horietan lan egitera? Arrantzaleon bizitzak ez al du ezer balio?\nArmadore elkarteei, baxurako kofradiei, Jaurlaritzako Arrantza Sailari zein Espainiako eta Frantziako gobernuei honakoa exijitzen diegu: arrantza arduratsu eta irakunkorraren alde egin dezatela, arrantzaleen baldintzak hobetzeko, belaunaldi aldaketa bideratzeko eta gure flota bideragarria izan dadin apustua egin dezatela . Amaitzeko, ez dezatela, euren probetxurako, arrantza sektoreko langileon eskubide eta bizitzarekin jokatu.\nGuretzat, armadoreen interes ekonomikoen gainetik arrantzaleon bizitza dago eta horren alde egingo dugu borrokan.\nNahikoa delako, arrantzan ere prekarietateak hil egiten duelako, atsedenak eta segurtasuna eskatzen ditugu arrantzaleontzat. Hori dela, dei egiten dugu, bihar, urriaren 29an, 12:00etatatik aurrera ELA, LAB, ESK, STEILAS, EHNE eta HIRU sindikatuek Hondarribiko Arrantzale Kofradian deitua duen kontzentrazioan parte hartzera.


Kreditu pertsonalaren interesa gehiegizkoa zen | Revista\n: Kreditu pertsonalaren interesa gehiegizkoa zen\n/imgs/20041001/img.sentencias.01.jpgKontsumitzaileak 1999an mailegu pertsonala eskatu zuen aurrezki kutxa batean. Kuotak ez ordaintzearren erakundeak auzitara eraman zuen: kopuru nagusiaz gainera, %24ko atzerapeneko interesak gehi ordaintzeke zegoen agiri bakoitzeko 12na euro eskatu zizkion bezeroari baina honek hura guztia gehiegikeriatzat jo zuelarik, arazoa Soriako Entzutegian planteatu zuen. Entzutegiak 2004ko martxoaren 12an emaniko epaian, Kontsumitzaile eta Erabiltzaileak Defendatzeko Lege Orokorrak Kontsumorako Kredituaren Legeak xedatutakoa aintzat hartzen du, hau da, diruaren legezko interesaren 2,5 halakotik gora ordaintzera behartzea gehiegizkoa dela dio. Entzutegiaren arabera, 1999 urtean diruaren interesa %5 zen eta itunean hitzarturiko portzentaia, berriz, %9,37; beraz, aurrezki kutxak ezarri nahi zuen %24 hura legezko interesa bider 2,5 baino dezente garestiagoa zenez, neurriz kanpokoa zen eta, ondorioz, %12,5era murriztu behar da. Ordaindu gabeko agiri bakoitzeko 12 euro ordaindu behar izateari ere gehiegizko deritzonez, erabiltzaileak zor duen kopurua ordaindu beharko du, baina atzerapeneko interesa %24tik %12,5era murriztuta eta 12 euroko komisioak baliogabeturik. Alderdiek ez dituzte kostuak ordaindu beharko.


Alor guztietako ikertzaileak, egiten ari zirena utzi eta gaitzari begira jarriak | herria | GAUR8 - mila leiho zabalik\nZIENTZIA ETA TEKNOLOGIA, BIRUSARI SO\nAlor guztietako ikertzaileak, egiten ari zirena utzi eta gaitzari begira jarriak\nCovid-19 gaitzak mundua gerarazi du eta mundutarrak arnasari eutsita eduki ditu eta ditu oraindik. Denak begi hutsez ikusten ez denari begira. Arlo guztietako ikertzaileak egiten ari zirena alboan utzi eta gaitzari begira jarri dira, bakoitza bere ertzetik eta bere erremintekin. Den-denak helburu berarekin; osasun larrialdia samurtzen laguntzea. Batzuk datuak sortzen, beste batzuk datu horiek ordenatzeko eta iragazteko tresnak garatzen, beste batzuk datu horiek herritarrengana ahalik argien helarazten... Lehen lerroko lana izan da, ezinbestekoa. Eta askotan jendarteari hain urruna eta arrotza zaion ikerkuntza zein beharrezkoa den konturatzeko balio izan du.\nAlor guztietako zientzialariek esku artean zutena alboan utzi eta Covid-19ari begira jarri dira. Teknologiaren alorrean eta bereziki adimen artifizialaren eremuan dabiltzanak berdin. Muturreko osasun larrialdiaren aurrean, zientzia eta teknologia jo eta su aritu dira, beren jakintzatik eta beren erremintekin olatua geratu nahian edo, gutxienez, ondorioak samurtu nahian.\nCovid-19aren inguruko ekoizpen zientifikoa sekulakoa izan da, egunean berrehun artikulu inguru sareratu dira, askotarikoak. Zientzia dibulgatzaileek ere sekulako lana egin dute ekoizpen horretatik informazioa jaso, ordenatu eta gizarteratzen. Datuen zaparrada horretan ezinbestekoa izan da dibulgatzaileen lan pedagogikoa. Izan ere, gizarteari eskatu zaion muturreko konpromisoak trukean hori behar zuen; informazio zuzena, egiazkoa, txukuna. Jendarte informatua jendarte arduratsua delako.\nMundu osoko gobernuek «ebidentzia zientifikoen baitan» hartutako erabakiak saldu dituzte, nahiz eta batzuetan besteetan baino pisu handiagoa izan duen zientziak. Baina normalean hain modu ezkutuan eta prekarioan egiten den ikerkuntzak, finantzaketa bide korapilatsuak izan ohi dituen zientziak, lehen lerroko protagonismoa izan du eta du osasun larrialdi honetan. Oraintxe foku guztiak txertoaren ikerkuntzan daude jarriak. Eta beste alorretako ikertzaileek ere begi bat gutxienez koronabirusari begira daukate. Denek espero dute foku horrek piztuta segitzea gero ere.\n«Hain muturreko egoerak onartzeko, ulertu egin behar duzu zergatia»\nZientzia-komunikatzailea da Elhuyarren. Koronabirusaren krisian, lehen lerroan aritu da datuen zaparrada ahalik modu garbienean herritarren esku jartzen. Herritarrak erantzun «garbiak eta erabatekoak» eskatzen ditu, baina egoera berria eta dinamikoa denean, etengabe aldatzen denean, hori ez da batere samurra. Korapilatsua izanagatik, Galarragak beharrezko ikusten du informazio osoa ematea, hori baita herritar arduratsu eta kritikoak izateko bidea.\nZientzia komunikatzen duenak, datuak jendarteratzen dituenak, zein iturritatik edaten du horrelako muturreko egoera batean?\nKasu honetan berritasuna egon da. Mundu osoko laborategi denek, ikertzaile guztiek, albo batera utzi dute egiten ari zirena eta koronabirusari begira jarri dira. Denak, baita espezialistak ez direnak ere. Ez zen birologoa izan beharrik honi begira jartzeko, alde batetik ez bada bestetik, zientzialari guztiek heldu diote gaiari. Eta sortu duten informazio hori guztia denon eskura jarri dute, beste ikerketa arloetako zientzialariek ere izan zezaten. Horrek uholde izugarria ekarri du. Zientzian normalean argitaratzeko erabiltzen den sistemak iragazki ugari izaten ditu. Baina, kasu honetan, iragazki horiek gabe, zientzia aldizkariek eta modu irekian –normalean eduki horiek ordaindu egin behar izaten dira– denon eskura jarri dute informazioa. Horregatik uholdea izugarria izan da. Alderdi horretan luxu bat izan da. Baina lan handia izan da datu sendoak zeintzuk ziren bereizten.\nEgunero ehunka artikulu sareratu dituzte zientzialariek.\nBai. Batzuk oso teknikoak. Informazio tekniko batek jendearentzat ez dauka interes berezirik. Gizarteratu beharrekoa da, batez ere, herritarrek izan ditzaketen kezkak erantzuten eta lasaitzen laguntzen duen informazioa. Krisi egoeran gaude eta beldurra oso arriskutsua da. Gizartea manipulatzeko arma ikaragarria da beldurra eta arduraz jokatzen duen edozein kazetarik hori kontuan hartuta egin behar du lan; ez beldurra areagotzen, justu kontrakoa baizik. Gainera, eskatu dizkiguten prebentzio neurriak zenbat eta barneratuago eduki, zenbat eta hobeto ulertu eta bat egin horiekin, orduan eta errazago eramaten dira. Hain muturreko egoerak onartzeko prest egoteko, ulertu egin behar duzu zergatik, zein den arriskuaren tamaina eta zer ekarriko lukeen neurri horiek ez betetzeak; araua puskatzeak zein kalte dakarren eta zein onura araua betetzeak. Hori gako garrantzitsua izan da lehen asteetan.\nJendarte informatua, arduraz jokatzeko eta iritzi kritikoa izateko.\nNik guztiz sinisten dut horretan eta nire ahaleginak bide horretatik joan dira. Jendeak neurriak har ditzala jakinda zergatik hartu behar dituen. Eta kritiko izateko, desadostasuna adierazteko, informazioa garrantzitsua da. Adibidez, bi hilabetez etxean itxita egon ondoren terrazak irekitzen badituzte, baina ez pasealekuak, horren atzean zer dagoen ulertzeko garrantzitsua da informazioa izatea. Horren atzean arrazoi zientifikorik ba al dago? Izan ere, ez badago presioa egin daiteke. Eta presio horren ondorioz etorri dira zenbait erabaki.\nAdibidez, haurrei lehenxeago ateratzen uztea. Eta horren atzean arrazoi zientifikoak egon dira; haurrak ez direlako helduak bezain erraz gaixotzen eta kutsatu ere –nahiz eta hasieran horrela uste zen– ez dutelako hain erraz egiten. Hartara, arrazoi zientifikoak baldin badaude, zure presioa arrazoituagoa izango da eta eraginkorragoa.\nZiurgabetasuna, ezjakintasuna, egun batean gauza bat eta hurrengoan bestea esatea... zientzialarien artean ere sumatu da hori.\nBai, nahiz eta ez dakidan hori oso ondo onartu den. Bai zientzialariek eurek –finantzazioa lortzeko– eta baita zientziaren komunikazioan dabiltzanek ere –salgarriagoa delako–, komunikabideen bitartez zientziaren arrakastak saldu dituzte, kasu arrakastatsuak. Horrek sinistarazi du zientziak dena ahal duela eta dena ondo egiten duela. Edo, behintzat, lorpen ikaragarriak ahaleginik gabe eta berehala lortzen dituela. Atzean geratzen dira, ezkutuan, inora ez daramaten zenbat bidezidor esploratu diren, zenbat saiakera dauden lorpen bakoitzaren atzean. Horregatik, iruditzen zait zientziaren irudi faltsua osatu dela, kasik magikoa balitz bezala. Eta horregatik normala da jendeak zientziari bat-bateko erantzunak eta irtenbideak eskatzea, irudi hori saldu delako. Finantziazioa lortzeko, aldizkari zientifikoetan argitaratuak izateko, prestigioa lortzeko... saldu da irudi hori. Azken finean, horrek ekartzen dizu bizirauteko eta zure ildoan ikertzen jarraitzeko aukera. Ezkutatu egin dira edo ez dira nabarmendu bidean geratu diren saiakera guztiak. Eta horregatik zientziak nola funtzionatzen duen azaldu behar izan da orain; zientziak bere epeak ditu, hipotesiak planteatzen ditu, denbora behar da hipotesi horiek zuzenak edo okerrak diren ikusteko, okerrak direnak baztertu egiten dira... hori etengabe gertatzen da.\nGainera, gauza bat da birusa bera ezagutzea –eta birusa berria da– eta beste gauza bat jendearen portaeraren arabera birusak izan dezakeen dinamika aurreikustea. Bigarren hori jendearen eskura dago eta oso zaila da, konplexua. Horrek ziurgabetasuna sortzen du, noski.\nBehintzat, garbi geratu da zein garrantzitsua den zientzia ondo komunikatzea, ezta?\nZalantzarik gabe. Baina uste dut hutsune asko gertatu direla horretan, bereziki orain. Mezu kontrajarri asko izan dira eta eredu izan behar duten agintariek ere ez dute ondo jokatu kasu askotan. Jendea nahastu egin dute. Uste dut, gainera, hasieran erreferente izan ziren zientzialariak eta komunikatzaileak ahazten ari direla eta analisi politiko eta ekonomikoetara pasatzen ari garela. Ikusi besterik ez dago gaurkotasuneko zein beste gai gailendu diren. Dagoeneko hartzen ari diren erabakiak ez dira oinarritzen ikuspegi zientifikoan, ikuspegi politiko-ekonomikoan baizik, eta hori oso arriskutsua da. Eta kasu horretan komunikazioa dagoeneko ez da garbia, beste interes batzuk gailentzen ari direlako. Ez dut esan nahi lehen ere ez zeudenik interes horiek, baina osasun larrialdi egoera bat zen, hildako asko zeuden egunero eta ez zuten beste erremediorik.\nIkusi Boris Johson, ez zuen konfinamendurik ezarri nahi ondorio ekonomikoak izango zituelako, baina azkenean ez zuen beste erremediorik izan.\nZientzia berriz bigarren lerroan ikusten duzu, beraz.\nZein unetan gaudela uste duzu? Baikortasuna sumatzen da, gehiegi laxatzeko arriskua ere bai...\nBai, eta neurri batean normala da. Pasatu dugunaren ondoren, tunelaren amaierako argia ikusi nahi dugu eta bizi ere egin behar dugu. Baina ez da egia gainditu dugula, birusa ez da desagertu. Espainiako Osasun Ministerioak erabiltzen duen leloa, “salimos más fuertes”, gezurra da. Eman adibide bakar bat zeinetan irabazten atera garen, ez dago adibide bakar bat. Osasun langileak sekulako antsietate tasarekin daude, %80 ingurukoak erietxetan egin diren ikerketen arabera. Estres postraumatikoa sekulakoa da. Ebola eta bestelako gaixotasun batzuetan eman dena baino altuagoa. Ziurgabetasun ekonomikoa izugarria da. Beste osasun krisi batzuek ez dute ekarri mundu mailako beherakada ekonomikoa eta horrek ere eragiten du. Nik ez dut ikusten non atera garen indartuta.\nEz zara oso baikorra.\nEz, egia esan ez. Horretan oso zientzietakoa naiz eta ez dut baikorra izateko ebidentziarik ikusten. Baikorra naiz, hori bai, txertoaren kasuan. Aurrerapauso oso handiak ematen ari dira eta badaude lortuko dutela dioten zantzuak. Beste gauza bat izango da txertoa beharrezkoa izango ote den. Akaso birusa bera gugana egokitu eta endemiko bihurtu daiteke. Horrela ez litzateke hain gaiztoa. Hori ere gerta daiteke. Baina, horrela gertutako ez balitz, txertoaren ikerketa bide onetik ikusten dut, gaitzak berak aukera ematen baitu defentsen bidez sendatzeko.\nAdibidez, hiesaren kasuan, inor ez da sendatu. Botiken bitartez lortzen da gaitza kontrolatzea, birusik ez izatea odolean eta ez kutsatzea. Mendebaldeko ekonomia aberatsetan hori lortu da, baina txertorik ez. Zergatik? Gorputzak berak ez duelako bere kabuz hiesa gainditzea lortzen. Koronabirusa bai, jende asko eta asko sendatu da eta beste asko asintomatikoak dira eta badauzkate defentsak. Horrek esan nahi du gorputzak berak badaukala ahalmena gaitzari aurre egiteko. Hartara, txertoen bitartez defentsa hori aldez aurretik posible izatea bilatzen da. Itxaropena alde horretatik badaukat.\n«Orokorrean, gobernuen erabakiak ebidentzia zientifikoan eta datuetan oinarritu dira»\nFisikaria da. Bi master eta doktoretza ditu osatuak. Doktoretzan bi egonaldi egin zituen Oxfordeko Unibertsitatean 2014an eta 2015ean. Handik Cambridgeko Unibertsitatera joan zen, klaseak ematera eta ikertzera. Eta handik Stanfordeko Unibertsitatera eta NASAra salto egin zuen. Bertan daramatza bi urte eta erdi, Kalifornian. «Justu pandemia hasi aurretik, Biosegurtasun eta Bioterrorismo klasea hartu nuen Stanfordeko Unibertsitatean, hiru hilabetez. AEBetako profesional bikainak etorri ziren –besteak beste, Etxe Zurian lan egin zuten segurtasun adituak eta epidemiologoak– geroago gertatutakoaren antzeko zerbaiten aurrean nola erantzun azaltzeko».\nDuela egun batzuk Nasak bere “Space App-Covid-19 Challenge” inkubazio berrikuntza programan aditu bezala lan egiteko aukeratu du.\nSare sozialetan izugarrizko pedagogia lana egiten ikusi zaitugu. Zenbaki eta datu saltsan, beharrezkoa?\nNik uste dut oso garrantzitsua zela jendeari gertatzen ari zena ondo ulertzen laguntzea; bai aurrerapen zientifikoen berri ematea eta baita zenbakiak ulertzen laguntzea ere; R(t)ak zer esan nahi duen, maskara eraginkorra ote den partikulen tamainaren arabera, hildakoen zenbatekoak, kasu berriak, kasu aktiboak... Eredu matematikoek laguntzen dute egoera ulertzen, kopuruak aurreikusten... Baina datu saltsa horretan hutsuneak ere bazeuden eta saiatu naiz zubiak eraikitzen, gobernu desberdinetatik zetozen datuak ulertzen laguntzen eta aurrerapen zientifikoen berri ematen.\nZenbakien eta datuen pandemia izaten ari da. Batzuetan gehiegizko informazioak nahasmena sor dezake, ezta?\nBai, nik ulertzen dut zenbakien eta datuen pandemia izaten ari dela, batez ere birus berria delako eta datu epidemiologiko guztiak oso arin etorri zirelako. Baina, era berean, ez genekien datuen kalitatea ona ote zen. Bai, datu pila bat egon dira eta egongo dira eta horrek herritarra zoratu egin dezake. Horregatik, oso garrantzitsua da datu horiek azaltzeko prest dauden adituak, zientzialariak, komunikatzaileak egotea. Eta Euskal Herrian egon dira. Guztion artean datuak eta informazioa ahalik argien azaltzen saiatu gara.\nZientzialarientzat, interesgarria al da horrelako pandemia bat?\nNiretzat interesgarria edo beharrezkoa laguntzeko premia izan da. Hasieran ikusten nuen pandemia nola ari zen igotzen esponentzialki eta ni ohituta nago datuak aztertzen. Horrelako hazkunde esponentzial bat ikustean laguntzeko behar bat sentitu nuen; analisiak egiteko, balioztapenak egiteko, datuak interpretatzeko… Eta iruditzen zait zientzialari guztiek bultzada bera izan dugula. Epidemiologoak eta birologoak jarri behar dira ardatzean, erdian, baina haien alboan matematikariak daude, adimen artifizialeko ikerlariak, fisikariak… Beraz, zientzialariontzat, interesgarria baino gehiago, beharrezkoa zen arin eta ondo laguntzea eta datu horien analisia ondo egitea.\nKomunitate zientifiko osoa irudikatzen dut datu eta datu artean.\nBai. Nire ustez krisi honek balio izan du gizarte osoa konturatzeko zein garrantzitsua den zientzia eta teknologia. Zientziatik etorriko da txertoa; zientziaren bidez etorriko dira botikak, zientziaren bitartez etorriko dira farmakologikoak ez diren neurriak eta ebatziko da zeintzuk diren onenak pandemia geldotzeko.\nAdibidez, orokorrean ebidentzia zientifikoan eta datuetan oinarritu dira gobernu desberdinetan hartutako erabakiak. Espero dut honek balio izatea jendea konturatzeko zientzia, ebidentzia zientifikoa, datuak eta metodo zientifikoa direla benetan laguntzen gaituztenak.\nOraintxe, zein momentutan gaudela uste duzu?\nHartutako neurri guztiekin asko jaitsi da kutsatu berrien zenbakia eguneko. Konfinamendua oso neurri ona izan dela ematen du, gutxienez birusaren hedapena oztopatzeko eta orain ezin gara asko erlaxatu. Ez da ziurra oraindik, baina ematen du tenperatura altuagoek birusaren hedapena oztopatzen lagundu dezaketela. Baina ez dakigu zein neurritan. Gizarte bezala ezin gara lasaitu. Beste neurri batzuekin jarraitu behar dugu. Distantzia soziala mantendu behar da, maskararen erabilpena oso neurri merkea da, etxean egin daitezke. Kasu berriak egongo dira baina ez dakigu zenbat. Beraz, zentzuz jokatu behar dugu, puntu horretan gaude orain.\nZer ikasi beharko genuke ikusitakotik?\nNire ustez munduko izkina guztietako gobernuek egin duten akats nagusiena izan da zaharren etxeak behar bezala ez babestea. Hego Euskal Herrian 812 pertsona hil dira zaharren etxeetan. Harrigarria bada ere, hildako guztien %40 dira. Ezin ditugu iraganeko akats berberak errepikatu. Neurriak asko indartu behar dira zahar etxeetan. Zahar etxeak blindatu egin behar dira: PCRak egin sartzen diren langile eta bisitari guztiei, edota pertsona zaharren kopurua jaitsi etxe bakoitzeko posible balitz, esate baterako.\nAEBetan nola doa pandemia?\nAEBetan neurriak hartzeko boterea gobernadoreetan dago, estatu bakoitzeko agintarietan. Beraz, oso asimetrikoak izan dira hartutako neurriak. Eta birusak ere desberdin jo du tokiaren arabera. Adibidez, New York hirian oso gogor jo du. New York estatuko leku batzuetan herritarren %20 kutsatu dira eta hildako kopurua sekulakoa izan da. Eta San Frantziskon adibidez, “oso jende gutxi” hil da, 40 pertsona. Eta kontuan izan ia milioi bat biztanle bizi garela bertan. Euskal Herrian 100 hildako egon balira bezala litzateke, eta Hego Euskal Herrian 2.000 hildako egon dira. Kalifornian ez du hain gogor jo.\n«Egoerak balio izan du munduari erakusteko ikertzaileen lana ez dagoela errealitatetik hain urruti»\nAEBetako Gobernuak bultzatutako Covid-19 gaixotasunaren inguruan antolatutako adimen artifizialeko txapelketan saria jaso berri du Ixa ikerketa-taldeak. Ehunka parte hartzaile izan dira, hamar sari banatu dira nazioartean eta horietako bat Euskal Herrira etorri da. Egunero ehunka artikulu zientifiko sareratzen dira Covid-19aren inguruan. Hartara, gaixotasunaren aurka borrokan ari diren zientzialariei laguntzeko, literatura zientifiko horretan lagungarri zaien informazioa ahalik eta errazen bilatzeko sistema bat garatu du Ixa ikerketa taldeak. Bertako ikertzailea da Jon Ander Campos.\nZein helburu dauka saritua izan den sistemak?\nGaur egun koronabirusaren inguruko artikulu pila bat argitaratzen da egunero. Guk garatu dugun sistemaren helburua da artikulu zientifiko horiek automatikoki tratatzea –hizkuntzaren prozesamendua erabiliz– ikertzaileen komunitateari lagundu ahal izateko. Pertsona batentzat ezinezkoa da egunero argitaratzen diren ehunka artikuluak banan-banan irakurri eta aztertzea.\nIragazki bat balitz bezala?\nAipatutako arazo horri aurre egiteko modu desberdinak zeuden. Gure proposamena izan da galdera-erantzun moduko sistema bat garatzea. Hartara, ikertzailea sistemara joan eta bere intereseko galdera egingo dio. Sistemak galdera horren erantzuna topatuko du eta adieraziko dio zein artikulutan eta zein paragrafotan topatu duen. Horrez gain, artikulu osoaren lotura ere eskainiko dio, ideia horretan sakondu nahi izanez gero. Hori da gutxi gorabehera gure sistemaren ideia.\nIzan ere, ekoizpen zientifiko izugarria ematen ari da koronabirusaren inguruan.\nBai, sekulakoa. Gutxi gorabeherako azterketa bat egin genuen eta txapelketaren hasieran 50.000 artikulu zeuden. Baina bi egunero eguneratzen zuten eta eguneko 200 artikulu berri igotzen zituzten. Pentsa pertsona batentzat zer den 200 artikulu zientifikoren jarraipena egitea egunero. Gainera, normalean artikulu zientifikoak hamar orrialde baino gehiago izaten dituzte eta eduki oso sakona. Pertsona batentzat, are talde batentzat, ezinezkoa da ekoizpen horren jarraipena egitea. Gure sistemaren helburua da ikertzaileen komunitateari artikulu horien jarraipena egiten erraztea.\nOrokorrean adimen artifizialak zein toki izan du krisi honetan?\nIkusi da eta hurrengo hilabeteetan ere ikusiko da ez bakarrik adimen artifizialak, baizik eta ikerkuntza guztiak sekulako garrantzia daukala. Medikuntzari lotutako ikerkuntzak garrantzia izan du, noski, baina baita beste alor askotakoak ere. Gure kasuan hizkuntzaren prozesamenduan aritzen gara. Hasiera batean txerto baten ikerkuntzatik oso urruti ikus daiteke alor hori, baina frogatu da era honetako tresnekin txertoaren ikerkuntzan dabiltzanei laguntzeko modua daukagula.\nAzkenean alor asko elkar korapilatuta daude, ezta?\nBai. Bakoitza bere ikerkuntzan ari gara buru-belarri, baina horrelako mundu mailako arazo orokor baten aurrean, diziplina desberdinetako jendea horri begira jarri gara eta indarrak batu ditugu denoi eragiten digun arazo baten aurrean konponbideak topatu nahian.\nIkertzaileen borroketako bat da jendarteari ulertaraztea egiten duzuen lana denon mesedetan dela. Muturreko egoera honek balio izan du hori bistaratzeko, ezta?\nGure helburua bada egiten dugunak aplikazio errealak dituela erakustea, gizartearen onurarako dela erakustea. Zalantzarik gabe, horrelako egoera batek balio du munduari erakusteko ikertzaileen lana ez dagoela errealitatetik hain urruti eta benetan baliagarria dela denontzat.\nTxarrenean, horixe ona.\nBitxia da. Orain arte ikerkuntzaren gainean apenas zegoen fokurik. Orain presa izugarria dago txertoa lortzeko eta foku asko jarri dira ikertzaileen gainean. Espero dezagun interes hori ez izatea puntuala eta gerora ere denboran zehar mantentzea. Horrelako gauzekin konturatzeko positiboa izan da.\nEta ikertzaileentzat pizgarria?\nBai. Gure lanean ari garenean galdetzen diogu gure buruari ea egiten ari garenak aplikazio errealik ba ote duen, ea norbaiti laguntzeko balio ote duen. Horrelako egoerak bultzada dira ikertzaileentzat, gure lanari zentzua ematen diote. Ikerketan, orain planteatzen den bezala, epe motzeko helburua zure lana konferentzia batean edo aldizkari batean argitaratu ahal izatea da. Askotan horretan geratzen da. Koronabirusaren inguruko ikerketak badauka beste akuilu bat, zure lana uneotan benetan lagungarria izan daitekeela konturatzea.\nKoronabirusak asko baldintzatzen al du uneotan ikerkuntza orokorrean?\nBai. Esango nuke ikertzaile talde guztiek begi bat koronabirusaren gainean jarrita daukatela.\nSariak zein esanahi dauka Ixa ikerketa taldearentzat?\nSariak zekarren dirulaguntza ez dugu jaso, medikuntza alorrera bideratu dugu. Baina, aldiz, sariari esker gure taldeaz hitz egiten da eta horrek balioa ematen dio egiten dugunari. Taldea mapan jartzen laguntzen du eta indarra ematen digu aurrera begira.\nEHUko taldea zarete, euskararen bueltan sortua eta euskara ardatz duena. Eta mundu mailako sariak pilatu eta pilatu ari zarete.\nBai, eta harro gaude. Taldeak oso presente dauka zergatik sortu zen, teknologiaren munduan euskararen presentzia ziurtatzea izan da helburua beti eta hori buruan daukagu.\nHoni buruzko guztia: ZIENTZIA ETA TEKNOLOGIA, BIRUSARI SO


Irekia Eusko Jaurlaritza - Gobierno Vasco :: Lehendakaria bat dator herritarrekin Gobernuaren lehentasunezko ekintza izan dadila enplegua sortzea eta ekonomia haztea\nLehendakaria bat dator herritarrekin…\nLehendakaria bat dator herritarrekin Gobernuaren lehentasunezko ekintza izan dadila enplegua sortzea eta ekonomia haztea\n\nLehendakaria bat dator herritarrekin Gobernuaren lehentasunezko ekintza izan dadila enplegua sortzea eta ekonomia haztea Iturria: Irekia\n\n\n\n\n\nUrkullu Lehendakariak zuzenean erantzun die gaur #UrkulluTopaketa ekimenean egindako galderei\nIñigo Urkullu Lehendakariak 20 galderari erantzun die gaur, #UrkulluTopaketa ekimenaren esparruan sare sozialetatik herritarrek egin dizkien artean boto gehien jaso dituzten galderei. Elkarrizketan zehar, gizartearen kezka nagusia egoera ekonomikoa eta enplegu-aukerak direla aitortu du Lehendakariak, Eusko Jaurlaritzaren lehentasunarekin bat etorriz. Zentzu horretan, 20.000 gaztek lan-aukera bat izan dezaten lortzeko konpromisoa azpimarratu du.\nAste honetan bertan, Gobernu Kontseiluak Ekonomiaren Susperraldiaren eta Enpleguaren Esparru Programa onetsi du, 8.800 milioi euroko aurrekontua duena. “Enplegua da Gobernu honen helburu nagusia, eta gure erronka da langabezia-tasa %10etik behera murriztea, 2020a baino lehen”, ziurtatu du elkarrizketan. Gainera, gogorarazi duenez, 2013az geroztik ari da enplegua sortzen, nahiz eta onartu duen kalitateko enplegua sortzea dela oraingo erronka.\nZerbitzu publikoei dagokienez, Hezkuntzari zehazki –Topaketa honetan jakin-min handien piztu duen gaia–, azken bost urteotan Eusko Jaurlaritzak ikasgeletarako zuzendutako aurrekontua hazten ari dela nabarmendu du Lehendakariak. Aurten, zehazki, 2.575 milioiko aurrekontua du, %10 gehiago 2013aren aldean. Dena den, Urkulluk aitortu duenez, badago hobetzeko marjina, eta horretarako hezkuntza-komunitatearekin adostasuna lortzeko eskatu du.\nTopaketa berri honetan galdera ugari DSBEn oinarritutakoak izan dira: herritarrei pobrezia-egoeretatik atertzea ahalbidetzen dieten laguntzak, Lehendakariak onartu duenez. Eusko Jaurlaritzak bikoiztu egin du 2018z geroztik diru-laguntza horien kopurua eta duela gutxi neurrien dekalogo bat aurkeztu du iruzurra edo bidegabeko kobrantzak saihesteko. Gainera, Lehendakariak jakinarazi duenez, datorren maiatzaren 15ean Eusko Jaurlaritzak DSBEri buruzko txosten osatu bat aurkeztuko du Legebiltzarraren aurrean, oinarrizko zerbitzu hau hobetzeko neurri estrukturalak proposatzen dituena.\nErtzaintzaren XXVI. promozioari buruz galde egin zaionean, Euskadin segurtasuna bermatzeak duen garrantzia azpimarratu du Lehendakariak, eta horretarako belaunaldi arteko erreleboa ezinbestekoa dela adierazi du. Zentzu horretan, azpimarratu duenez, plazak berritzeko Gobernu zentralarekin lortutako akordioa “aldebiko harreman" baten ondorio da, "berdinen artekoa", Exekutibo zentralaren eta euskal exekutiboaren artekoa, eta Euskadiren Autogobernuari dagozkion gainerako gaietara ere eraman ahal izango dela espero du.\nZuzeneko emanaldian erantzun gabeko galderei emandako erantzunen zerrenda\nEl Lehendakari considera imprescindible el relevo generacional de la @ertzaintzaEJGV https://t.co/KqmzcoGEek\nintervencion_lehendakari_to... behera kargatu (50 MB)\nlehendakaria_ope_ertzaintza... behera kargatu (1 MB)\nlehendakari_rgi_eu.mp3 behera kargatu (2 MB)\nlehendakaria_autogobernua_e... behera kargatu (2 MB)\nlehendakaria_autogobernua_e... 30 MB\nlehendakaria_ope_ertzaintza... 20 MB\nlehendakaria_rgi_eu.mp4 30 MB\n2017_03_31_lhk_topaketa_117... 1 MB (jpg)\n2017_03_31_lhk_topaketa_091... 1 MB (jpg)\n2017_03_31_lhk_topaketa_086... 1 MB (jpg)\n2017_03_31_lhk_topaketa_059... 1 MB (jpg)\nlhk_topaketa.jpg 1 MB (jpg)\nAzpiazu: “2018an Euskadik izango dituen aurrekontu estrategikoek emaitzak ebaluatzeko aukera emango dute”\n#DarpónTopaketa ekimenaren barruan, sailburuak erantzun die herritarren 20 galdera bozkatuenei\nArriola sailburuak adierazi duenez gazteak dira bere sailaren lehentasunetako bat\nDarpón osasun sistema «publiko, kalitatezko eta unibertsal» baten alde agertu da etorkizunari begira


Bizkailab » Enplegagarritasuna\nEkimen honek Deustuk ikasleen, lanean dauden profesionalen, langabeen eta laneratzeko aparteko zailtasunak dituzten taldeen enplegagarritasunaren alde duen konpromisoa jasotzen du.\nBatxilergoko ikasleak gure ekimenaren subjektu dira. Kalitatezko graduko ikasketak eskaintzeaz gain, pertsona horiei lagundu nahi diegu bizitzako eta lanbideko ibilbiderik onena bilatzen, haien bokazioa, interesa edo desorientazioa kontuan hartuta.\nUnibertsitateko ikasleak dira gure kezka nagusia, gure izateko arrazoia. Euren ametsak eta kezkak entzun behar ditugu, gure prozesuak gizakion neurrira ekarri eta emantzipaziorako eta autonomiarako bidean makulu izan.\nBaina konpromiso horren barruan, ez ditugu ahaztu behar lan batetik bestera dabiltzan profesionalak, lanetik langabeziara edo alderantziz dabiltzanak.\nHorrekin guztiarekin batera, ikastegiak bitartekotza egiteko aukera ematen du enplegu emaileen artean, hala erakunde nola gizarte erakundeen artean. Bitartekaritzako ekimenen artean, aipagarriak dira enplegu foroak, enplegu emaileen eta unibertsitateen arteko topaketak eta langile izan daitezkeenei urtean zehar egiten zaizkien elkarrizketak. Halakoetan, eragileek eskatzen dituzten profilen berri ematen dute eta langile izan daitezkeenek euren curriculum vitaea eta informazio osagarria aurkez dezakete.\nEra berean, lantegiak ere antolatzen dira unibertsitate aurreko ikasle gazteentzat, euren prestakuntzako ibilbidea definitzen laguntzeko eta gaur eguneko eta etorkizuneko lan-merkatuak eskain ditzakeen aukeren berri izateko.


Ibarrurin. Erri onetako eleiza nagusian ille onen 3an, bertoko txaunburu jakintsu ta onak ezetariko eragozpen barik ugutzau dau Baraiazarra-tar Toma eta Dudagoitia-tar Seraperen seme jaiobarria Sabin euskal izena ezarririk. Besoetan artu eben Enbeita-tar Kepak eta Zallo-Etxebarria-tar Gergorek. Ama ta morroskotxu barria ondo dagoz Jaunari eskerrak. Beren guraso euskaldun zintzoai eta Sabintxuri opa dautseguz zorionezko urte ugariak Jaun-Goikoa eta Lege Zarraren alde egiteko.\nEpaikariaren idazkaria (Juez-en sekretarioa).\nBaraiazarra-tar Toma, Sabintxu-ren aitak emon eutson epaikariaren idazkariari idatzi bat bear dan lez egiña (epaikariarentzat, ez idazkariarentzat), bertan esaten eutsola seme bat jaio jakola ta bere izena, Sabin, ipiñi egiala jaiotza-idaztian aitak olantxe gura ebala ta. Irakurri ebanean Sabin euskal izena, epaikariarentzako idatzia esku artean biribil-biribil apurtzeko eran tximurtu, ta maipera bata eutson, «Onek dire pikerdijek... » esanda, guztiz asarraturik. Euskal izena semeari ezartea, ala epaikariarentzako dan idatzia esku artean moltzotu ta maipera edo ostikopera botatea ete da pikerdi andiagoa? KARATX.\nOnezkero urtetxuak dirala, lau edo bost bai, Espaiñako Araka-Buru (Director de Registros) zanak, Weyler-tar Perdiñandak, agindu eban bape iguin barik artzeko euskal izenak jaiotza-idaztietan; eta ordutik ona alde guztietan artu ta ipinten dabez euskerazko izenok. Orduko agintzea ausi ta kentzen dauanik ez da izan.\nBeraz, Ibarruriko epai-idazkari orrek, zer darabil? Espaiñan emondako agintzea ostikopetzen dauana, ez al da benetako separatistea? Nor da ori Espaiñak emon dauskun eskubidea guri ez ezagutzeko?\nKaratx adiskide ori, esan egiozu umearen aitari, joan daitela epaikariagana (separatisteari jaramon bez), ta eskatu dagiola legeak agintzen dauan lez ipinteko jaiotza-idaztian umearen izena, ia zer erantzuten dauan; bere bearra gura ez badau egin, esan dagiala zegaitik, eta gero bear dan lekura jo; ez itxi, erabilli eurok be, ta erakutsi Espaiñan aginduta dagoana bete bearrean aurkitzen dirala.\nDurangon. Barikuan, Deun Ane eleizan ugutzau eben Barrena-tar Jagoba gure adiskide maitearen eta Isusi-tar Eugeneren semetxua, Sabin Jokin Martin euskal izenak ezarririk. Besoetan artu eben Isusi-tar Martinek eta Ibarra-tar Ikerne neskatillak.\nZorion asko opa dautseguz ume ta guraso ta aitamabitxiei.\nUri epaikariak bere jaiotza-idaztian ipiñi dauz Barrena txikiaren euskal izenak. Zer diño Ibarruriko separatisteak? Onek, itxuraz, uste dau uri bakotxean epaikariak (edo epaikariaren idazkariak) egin leikela berari gogora datorkiona, bere burutik ibilteko eskubidea daukola.\nEz, ene gizontxua, oker zagoz! Uri-epaikari guztiak, eta oneen idazkariak, Espaiña laterri guztian lege bardiñak dabez, ta eurok bete bearrean dagoz, edo... etxera joan. Bakotxak berak gura dauana egitekotan ez da bear legerik, ez laterririk, ez agintaririk, ez epaikaririk, ez orreetarikorik; bizkarra ondo neurtzeko adaki on bategaz naikoa litzake.


Puddin's Place punta-puntako 6 oheko familia zaintzeko etxea da, garuneko lesio traumatikoak edo hartutako helduentzako. Etxe hau eguneroko bizitzeko beharrizanetarako (ADL) neurrizko eta gehienezko laguntza behar duten pertsonen behar konplexuei aurre egiteko diseinatuta dago eta langileak hornituta daude.\nEgoiliar bakoitza animatuko da, etengabeko jardueretan parte hartzera, elkarreragin eta parte hartzera Eguneko Egitaraua. Egoiliarren partaidetza-maila arretaz diseinatuko da gizarte-interakzioa eta onura terapeutikoa maximizatzeko, eta, aldi berean, eguneroko bizimoduan izan ditzakeen laguntza-maila edo behar berezien aurrean sentikorra izan dadin.\nPuddin's Place gure Huntersville campusean dago. Helbidea hau da:\nPuddin's Placek astean 24 orduz, 7 egunez, zainketa pertsonaleko zerbitzuak (bainua, janztea, soinketa, garbiketa, otorduak planifikatzea eta prestatzea, etab.) eta gainbegiratzea eskaintzen ditu. Etxea esna 12 orduko langileen txandetan oinarritzen da. Eguneko txanda 6:7etatik 6:7etara eta gauekoa 3:1etatik XNUMX:XNUMXetara. Gutxienez XNUMX:XNUMX egoiliarren eta langileen ratioa mantentzen dugu.\nGure langile atseginak egoiliarrek beren potentziala eta bizi-kalitatea maximizatzen laguntzera ere arduratzen da, egoiliarrei beren gaitasun sozialak, funtzionalak eta komunikaziorako gaitasunak hobetzeko aukerak eskainiz. Gure bizilagunek gure langileekin elkarlanean gizarte eta aisialdiko jarduerak planifikatuko dituzte etxean eta komunitatean. Gure langileek egoiliarren ordutegiak, hitzorduak eta botiken administrazioa ere erraztuko dituzte.\nEgoiliar bakoitzak gela pribatu zabal bat izango du armairu handi bat barne. Gela bakoitza gutxienez bi leiho handi izateko diseinatuta dago, gure 36 hektareako baserriaren ikuspegi lasaiarekin. Egoiliarrek komun bat partekatuko dute gehienez beste bi egoiliarrekin eta beren arropa/komunetarako armairua emango zaie, beren gauza pertsonalak gordetzeko. Gure elikadura-planak egoiliar bakoitzaren elikadura- eta osasun-behar espezifikoei erantzuteko diseinatuta daude. Otordu guztiak kalitate goreneko elikagai osoekin prestatuko dira, bertako eta hemen baserrian hazitako hainbat produktu ekologikorekin. Horrez gain, egoiliar bakoitzaren logela eta mantenu-zerbitzuak, garbiketa zerbitzuak, garraio mugatua eta gure Eguneko Programarako sarbidea izango ditu.\nPuddin's Placek gure bizilagunei beren behar fisiko, segurtasun, intelektual, kognitibo eta sozial guztiak asetzeko egituratutako ingurune holistikoa eskaini nahi die. Gure etxea benetan arkitekturaren eta barne-diseinuaren detaile zorrotzetan etxe bat bezala sentitzeko eraiki zen. Gure ezaugarri eta erosotasun berezi batzuk honako hauek dira:\nPuddin's Place guztiz ezinduentzako irisgarria da\nKable eta haririk gabeko interneterako sarbidea etxe osoan\nEntretenimendurako eta taldeko jarduerak egiteko Areto bikaina\nSukalde handia punta-puntako etxetresna elektrikoekin hornitua\nGarbitegi zabala tamaina osoko bi garbigailu eta lehorgailuekin\nLiburutegi pribatua ordenagailua, bulegoko ekipamendua, telefonoa/faxa eta beste bulegoko hornikuntzarako sarbidea duena\nAtzeko atarian pantaila zabala bertako lumadun lagunak erakartzeko diseinatutako bertako flora eta faunako lorategi eder bati begira.\nCampuseko aisialdirako eraikina billar, air hockey, wii joko sistema eta kantxa erdiko gimnasio estaliarekin\nEzinduentzako egokitutako ibilaldiak\nGure tokiko Eguneko Programan eta Ibilaldi Terapeutikoko Programan parte hartzea\nGaruneko lesioko espezialisten gure trebatutako langileen irisgarritasuna\nFamiliako kideak ongi etorriak dira uneoro! Puddin's Placek ez du bisita ordutegi mugaturik eta gure familiek kontuan izanda diseinatu zen. Gure jarduera-eraikina eta kanpoko patioa eskuragarri daude familia-ekitaldi eta topagune pribatuak egiteko, erabilgarritasunaren arabera eta gure Eguneko Programa saioan ez dagoenean. Era berean, hotel ugari daude gertutik kanpo bisitatzen dituzten gonbidatuentzat.


Alternatibak LGTB borrokaren alde desberdinak aztertuko ditu: marika intsumisioa, ikusgarritasun lesbikoa eta trans* erresistentzia – Alternatiba\nTestuinguru horretan, Alternatibak, EH Bilduren alderdi aitzindarietako bat eta ezkerraren ekintza-batasunaren aldeko apustua egiten duenak, hitzaldia antolatu du hiru borroka-testigantza jorratzeko, egungoak eta etorkizunekoak, arauari men egiten ez diotenak. Stonewalleko neon argiek piztutako disidentziaz ari gara, letra larrietan idazten den horietakoa, heterosexualitatearen arau zurrunekin apurtzen duena, eta disidentziarik gabeko memoriarik ez dagoela aldarrikatzen duena.\nHala, lehenengo eta behin EHGAM-Nafarroako Xabi Sanchez Goronaetak marika intsumisioaz hitz egingo digu. Intsumisa-Antimilitarista matxinada mugimendu ezberdin bat izan zen beste ezerren gainetik, intsumisoa zeharkatzen zuten sentsibilitateen arku zabal baten posizionamendu politiko ezberdinen diskurtsoez hornitu zena. EHGAM-Nafarroako marikek mugimendu intsumisoari egindako ekarpenaren ardatz nagusia Espainiako armadan nagusi den matxismoaren eta homofobiaren salaketa izan zen; “marika” diskriminatzeko eta iraintzeko gizon-gotorleku bat, diziplina bere gurtze nagusietako bat bezala ezartzen duen “arraren” rola berresteko.\nBigarrenik, Tuterako eta Nafarroako Erriberako LGTBIQ+ Kukuluak kolektiboko Tania González Aguirre ariko da hizlari, hain zuzen ere, LGTBIQ+ pertsonek bizi duten errealitateari buruz, eta Tutera zein inguruko herrien moduko eskualde batean ikusgai agertzeak dakarrena azalduz. Arreta berezia jarriko du bollera ikusgarritasunean, beti harrera onekoa izan ez den testuinguru soziopolitikoan. Taniak ondo dioen bezala: “Pertsonala politikoa da, eta Tuteran bollera izatea ez da erabaki pertsonala bakarrik, politikoa ere bada”.\nGune hau ixteko, Mar Cambrollé Juradoren testigantza izango dugu, trans pertsonenganako diskriminazio anakroniko eta sistematikoa azalduko diguna. Trans* plataforma federazioaren bozeramailea da, eta “Trans* Legea premia galdegiten du, aukera berdintasuna eta oinarrizko eskubideak -enplegua, osasuna, hezkuntza- eta haur, migratzaile eta ez-bitarren babesa bermatuko dituena. Arau horrek bete egin behar ditu Europako estandarrak eta hainbat autonomia-erkidegoetan indarrean dauden legeak, sexu-identitatearen despatologizazioaren eta autodeterminazioaren eta genero-adierazpenaren printzipioetan, printzipio horiek ezinbestekoak baitira trans* pertsonen egiturazko diskriminazioari aurre egiteko.\nHitzaldia datorren ostegunean, ekainaren 10ean, izango da Tuterako Lestonnac Gizarte Etxean 18:00etatik aurrera. Sarrera librekoa izango da edukiera bete arte, murriztua eta Covid-19ren aurkako neurriak kontuan hartuta.


Herri Txiki, Prozesu Handi |\nHerri Txiki, Prozesu Handi\nPosted on 20 Iraila, 2017 by Azkoina\tUtzi iruzkina\n2009ko irailaren 13an egin zuten prozesu independentista oso bati bidea emango zion ekimena. Arenys de Munt-eko herrian, Moviment Arenyenc per l’Autodeterminació taldean antolatutako herritarrek bultzatutako independentziaren inguruko herri galdeketa. Ez zen edozelako propaganda ekimen bat izan. Baldintza ofizial guztiak betez eginiko galdeketa bat zen. Autodeterminazio eskubidea gauzagarria zela erakutsi zuten honekin herrialde osoan.\nKontzientzia nazional katalanaren eta independentismoaren berpizkundea bideratu ditu prozesuak 2012tik hona, herritarren nahiei bide instituzionalak irekiaz. Abertzaletasun klasikoari, krisi ekonomikoak eta Espainiaren barruan etorkizunik ez egotearen sentipena batuz, Arenystarrek piztu zuten herrialde osora zabalduko zen sua. Herri galdeketen ugaltzea eta maila katalaneko antolakunde eta ekimenak ugaritzea arin batean eman ziren (diada erraldoiak, Assamblea Nacional Catalana sortzea, mobilizazioak, galdeketak…).\nHerri mugimendu hauek izan dira besteak beste, burgesia katalana proposamen independentistekin lerratzera behartu dutenak. Aldaketa honek analisi sakonago bat merezi duen arren, herri mobilizatuak, alderdien iritzietatik eta ekintzetatik haratago, posizioz aldatzera behartu dute burgesia lokala, eta honekin alderdi tradizionalak, helburu handiak eskuekin ukitzeraino. Oraindik ikusteko dagoena da, behin prozesua bururarte eramanda, estatuarekin konpetentzia truke bat egiteko erabiliko duten herri potentziala (trikimailu ezaguna geurean), edo herri antolatuaren nahiak gailenduko diren. Eta bigarrenak gailendu ezkero, zein izango da estatuaren erasoekiko erantzuna?\nGaldera asko dira airean daudenak uneotan, nola ez. Izan bitez duda hauek uzten dituzten hutsuneak mediterraneoan errepublika duin bat sortzeko beharrezkoak diren espazioak.\nHistoria idazten hari dira gure borroka kideak. Oinarrietan hasi eta gora arte helduz.\nTags: abertzaletasuna, arenys de munt, autodeterminazioa, burgesia, herri galdeketak, herri mugimenduak, Katalunia, procés, prozesua. Bookmark the permalink.\nPrevious post ← Pequeño Pueblo, Gran Proceso\nNext post The Grapes of Wrath / Las Uvas de la Ira →


Azken asteetan Aroztegian gertatutakoa salatu du Lekarozko alkatetza taldeak - Baztan - Erran.eus\nAzken asteetan Aroztegian gertatutakoa salatu du Lekarozko alkatetza taldeak\nTtipi-Ttapa 2021-05-13 15:00\n«Hondeamakinek gibelean utzi duten txikizioa» salatu dute alkatetza taldetik, «lanak esleitzeko prozedura epaitegietan egon arren, bide publikoak itxi eta hondeamakinak Aroztegiko inguruetan sartu zituzten».\nSukiletx ingurua bereziki kaltetua izan dela salatu dute; «inguruko arbolak mozteaz gain, Telleria errekako bazterrak xehatu dituzte hondeamakinen pasoarekin, baita harrizko zubia bera ere. Erreka gainetik pasatu ahal izateko zubiaren bazterreko paretak birrindu dituzte eta zubia bera kaltetua izan da pisu handiko makinen lanaren ondorioz».\nAroztegiko egitasmo urbanistikoa «inposatua» izan dela oroitarazi dute; «2009an herriko batzarrak deitutako herri galdeketan lekaroztarrok ezetza eman genion proiektuari, eta 2016an Batzar Nagusiak antolatutako herri galdeketan baztandarrok ezetza eman genion proiektuari».\nProiektuaren ondorioz «beren lurrak galdu eta kaltetuak izan diren herritarrei» bere elkartasuna helarazi nahi izan dio alkatetza taldeak eta Nafarroako Gobernuari «UGPS-a bertan behera utz dezan eta baztandarron borondatea errespeta dezan» eskatu dio. Gainera, larunbatean Elizondon antolatuko duten manifestaziora joatera animatu dituzte herritarrak.


Arartekoak sortu du laguntzen ez duten administrazio eta erakundeen erregistroa\t/ 2007\t/ 2007-2011\t/ Albisteak\t/ Defensor del Pueblo | Ararteko - Navarra Nafarroa\nArartekoak sortu du laguntzen ez duten administ...\nArartekoak sortu du laguntzen ez duten administrazio eta erakundeen erregistroa\n14 Azaroa 2007 Iruña\nNafarroako Arartekoa den Javier Enériz Olaechea jaunak erakundeari laguntzen ez dioten administrazio eta erakundeen erregistroa sortu du.\n2008ko urtarrilaren 1ean hasita, egiten diren ikerketa eta ikuskapenetan Arartekoak eskatutako informazioa igortzen ez duten administrazio eta erakundeen gaineko informazioa jasoko du Erregistroak.\nHalaber, Arartekoak igorritako ohar, gomendio, legezko betebeharren gogorarazpen eta iradokizunei erantzuten ez dieten administrazio eta erakundeak sartuko dira erregistroan, baita, erakundearen adierazpena onartzen ez duten horiek ere, behar diren arrazoiak ematen ez badituzte behintzat.\nEskatutako informazio igortzeari administrazio publikoek uko egitea kontrako jarreratzat edo Arartekoaren funtzioak eragozte jardueratzat hartu ahalko da, Nafarroako Foru Komunitateko Arartekoaren gaineko Foru Legeak xedatutakoari jarraiki.\nEra berean, Arartekoaren erakundeak berdin kontsideratuko ditu bai emandako gomendioak betetzeko neurriak ez justifikatzea, baita administrazio publikoek hartutako neurriak aski ez izatea ere. Egindako ukoa, zuribide eza edo aski ez izatea berehala argitara emateaz gainera, Nafarroako Parlamentura igorriko dio aipatutako kalifikazioa, urteroko txostenean ager dadin.\nEkimen honek bi helburu ditu: alde batetik, herritarrek erakundearen jardueraren gaineko informazioa eskuragarriago izatea, eta, bestalde, zenbait administraziok eta erakundek arartekoaren jarduerari batzuetan jartzen dizkioten oztopoak ezagutaraztea.\nErregistroak ez du erakundera jotzen duten herritarren identitatearen gaineko daturik emanen. Bestalde, aldioro informazio eguneratua eskainiko du ondoko web orrian: http://www.defensornavarra.com.